Ngünechen ñi Küme Dungu Marku 7\nTati wesalkakefilu ta che ñi mongen mew\n1 Fülkonpuy ta Jesus mew tati pu farisew, ka kiñeke tati pu kimeltukelu Moyse ñi ley dungu tati küpayelu ta Jerusalen. 2 Tüfa engün, pefilu Jesus ñi kiñeke pu disipulu tañi imeken engün fey ñi küchanon tañi kuwü, fey ngüneduamfi ñi mupitunofiel ti wimtun dungu ñi wüne küchayafel tañi kuwü, feymew rume nentuüñfilfi engün. 3 (Tati pu farisew am, ka kom ti pu Judiu inanielu engün tañi pu fütakeche em tañi wimtun dungu feypiley tañi inoael engün wüne küme küchanole ñi kuwü. 4 Fey wiñomeyüm engün ta merkaw mew, ikelay engün wüne mupitunole ñi wimtun dungu tañi küchakuwüael. Rume fentren wimtun ta niey engün, tañi küchayafiel tati fasu, ka tati kopa, ka tati losa pünepeel ka ti ngütantu.)* Kiñeke kuyfi wirin mew ngelay: “ka ti ngütantu”.\n5 Feymew, tati pu farisew ka tati pu kimeltukelu Moyse ñi ley dungu, ramtufi engün ta Jesus:\n—¿Chem mew am tami pu disipulu ta müngeltukelay engün iñchiñ taiñ fütakeche em tañi wimtun dungu? Podkülen tañi kuwü ikey engün.\n6 Fey Jesus ta llowdungueyew:\n—Fente küme mupituy ñi piel mew tati pelon wentru Isaia tamün koyla ngünen chengen. Feychi wirintukulu feypi:\n‘Fey tüfachi trokiñche ta poyekeenew re wenche wün mew müten,\nwelu ta konpiwke mew poyenielaenew engün.\n7 Chem falilay rume tañi püramyemekeaetew engün:\ntañi kimeltukeel engün re che tañi pepikaelchi werkün dungu müten.’† Isaia 29.13 LXX.\n8 Eymün am elkünukelu Ngünechen tañi werkün dungu tamün müngeltuafiel re che müten tañi wimtun dungu: tamün küchayafiel tati pu fasu, ka ti pu kopa, ka femngechi müngeltukefimün fentren kakelu wimtun dungu.‡ Kiñeke kuyfi wirin mew ngelay: “tamün küchayafiel tati pu fasu, ka ti pu kopa, ka femngechi müngeltukefimün fentren kakelu wimtun dungu”.\n9 Ka femngechi feypi ta Jesus:\n—Tamün elkünunoafiel eymün tamün wimtun dungu, eymün ta falintukelafimün Ngünechen tañi werkün dungu 10 Moyse ta feypirkey: ‘Yamfinge tami chaw ka tami ñuke’,§ Exodo 20.12; Deuteronomio 5.16. fey ‘Tati wesapifilu tañi chaw ka tañi ñuke, fey ta kondenaley ñi langümngeael.’* Exodo 21.17. 11 Welu eymün ta feypikeymün kiñe wentru tañi feypiafiel tañi chaw kam tañi ñuke: ‘Ngelay tami kelluafiel, kom tañi nieel am ta iñche korfan tati’ (tüfa ta feypin ürke: “dew chalintukunielfiñ ta Ngünechen”). 12 Tüfey engün tati femngechi feypikelu ngelay chem aporiawün no rume tañi kelluafiel tañi chaw kam tañi ñuke rume. 13 Fey tüfa famngechi ta eymün falintukelafimün ta Ngünechen ñi werkün dungu fey tüfachi wimtun mew tamün kimeluwkeel welukonkechi. Ka femkeymün fentren kakelu femngerumechi dungu.\n14 Feychi lelen mew müten ta Jesus mütrümfi tati pu che ka feypifi:\n—Küme allkütumuchi, ka longkontukuaymün: 15 Chem iyael rume ile ta che, yafkalayafuy. Welu ti wesa dungu piwke mew tripalu, fey ta yafkan mew tukukefi ta che. 16 Iney rume ayüle ñi allkütuael, allkütupe.† Kiñeke kuyfi wirin mew ngelay versu 16.\n17 Feymew Jesus elkünutufilu tati pu che, konpuy ta ruka mew, fey tañi pu disipulu ramtueyew tüfachi kimeltun mew.\n18 Feymew Jesus feypifi tañi pu disipulu:\n—¿Eymün am longkontukurkelafimün tati dungu? ¿Kimlaymün anta chem iyael rume ile ta che ñi yafkakenon, 19 piwke mew am ta konpukenolu, pütra mew mayfe, femngechi wüla tañi tripatuael ta kuerpu mew?\n(Fey tüfachi dungun mew ta feypi kom iyael tañi lifngen.) 20 Ka femngechi feypi:\n—Piwke mew tripachi dungu, feyke ta wesalkakefi ta che. 21 Fey che tañi piwke mew tripakey wesake rakiduam, fill wesake femmeken wentru engu ta domo, tati weñen dungu, tati langümchen, 22 tati ñiwaldomon, ka tati diñmatun, tati wesake femün, tati ngünenkachen, tati wesake wimtun, ka tati ütriruwün, ka tati dallukan, tati mallmangen ka nienolu nor rakiduam. 23 Kom tüfachi wesake dungu tripakey ta piwke mew, fey kisutu wesalkawkey ta che.\nKiñe katripanche domo feyentuy ta Jesus mew\n24 Fey tiye mew tripay ta Jesus ñi amuael Tiro ka Sidon‡ Kiñeke kuyfi wirin mew ngelay: “ka Sidon”. trokiñ mapu mew. Konpuy ta kiñe ruka mew, fey pilafuy iney rume tañi kimael, welu pepi ellka miyawlay tañi pengenoael. 25 Kiñe domo kontunieñmarkeeyew weküfü tañi domo püñeñ, müchay müten kimi ñi mülepun ta Jesus tüfey mew. Fey tiyechi domo lukutupuy Jesus tañi namun püle. 26 Feychi domo ta katripanche ürke, Sirofenisia mew tuwlu. Fey puwi ñi llellipuafiel ta Jesus ñi wemünentulelafiel ti weküfü kisu ñi domo püñeñ mew.\n27 Welu Jesus ta feypifi tati domo:\n—Elufinge ta wünelu mew ñi iyael tati pu fotüm, kümenolu am tañi müntuñmangeael tañi kofke tati pu fotüm, fey ñi elungeael tati pu trewa.\n28 Fey ti domo ta llowdungueyew:\n—Felelley may, Ñidol, welu trewa kütu ikefuy ta miñche mesa tañi füntülnagümyeel tati pu fotüm.\n29 Fey Jesus ta feypifi ti domo:\n—Fente küme dunguymi tati. Fey amutunge. Tati weküfü dew tripatuy tami domo püñeñ mew.\n30 Fey tati domo puwtulu tañi ruka mew, peputufi tati üllchadomo ñi mülen ta ngütantu mew, welu tati weküfü ta dew tripawiyeturkey tati üllchadomo mew.\nJesus tremolfi ta kiñe ketrongelu ka pilungelu\n31 Jesus ka wiñome tripatuy Tiro trokiñ mapu mew, fey rumerpuy ta Sidon ka ti müleyechi pu waria Dekapolis trokiñ mapu mew, fey puwi Galilea lafken mew. 32 Fey tiye mew ta yelelngey kiñe ketrongechi wentru ka pilungelu, fey llellipungey ñi fampuwülelafiel ñi kuwü ta tüfeychi wentru.\n33 Jesus ta kiñeñpüle nentufi ti wentru, wichukünufi tati pu che mew, fey tukulelfi ñi changüll kuwü tañi pilun mew ka kowün mew ilpuyüñmafi tañi kewün. 34 Feymew müten, pürakintulen ta wenu, afküduami, fey feypifi tati wentru: “¡Efata!” (feypin ürke: “¡Nülange!”).\n35 Feychi lelen mew müten, tati pilulekefulu allkütuy ka küme dungutuy. 36 Fey Jesus ta werküfi tañi feypinoafiel engün ta iney no rume, welu kisu engün tunte katrütukünungefuy rume ñi feypinoafel, fey kisu engün amulkünu nütramyeniefi ti dungu. 37 Fey rume afmatulen mew, feypi engün: “Kom ti dungu ñi femkeel rume kümey. ¡Pilu kütu ta pepi allkültufi ka ti pu dungukenolu, eluyetufi ñi dunguael!”\n*7:4 Kiñeke kuyfi wirin mew ngelay: “ka ti ngütantu”.\n†7:7 Isaia 29.13 LXX.\n‡7:8 Kiñeke kuyfi wirin mew ngelay: “tamün küchayafiel tati pu fasu, ka ti pu kopa, ka femngechi müngeltukefimün fentren kakelu wimtun dungu”.\n§7:10 Exodo 20.12; Deuteronomio 5.16.\n*7:10 Exodo 21.17.\n†7:16 Kiñeke kuyfi wirin mew ngelay versu 16.\n‡7:24 Kiñeke kuyfi wirin mew ngelay: “ka Sidon”.


1 Korintio 10:13—Chaw Dios, ¿dullikey chem weda dungu mu taiñ rupayal?\nTi apostol Pablo wirintukuy: “Tunte puwle tamün newentuleal, [Jewba] eluñmalayay tamün doy fütra kintukaduamngeal” (1 Korintio 10:13, TNM). Feymu, ¿feypiafuiñ Jewba ñi kimnieel chem dungu mew taiñ newentuafel, fey dullikey (ngümintuki) chem weda dungu mu taiñ rupayal?\nRüfngefule tüfa, rakiduamnge tunte ñi wedalkayafetew taiñ mongen. Kiñe dungu, rakiduamnge kiñe peñi ñi fotüm langümuwlu. Rume kutrantupiwkey ti chaw. Ramtuwkey: “Jewba, ¿ngüneduami iñche ka tañi domo ñi newentuleal tayu yall ñi langümuwün mu? Fey, ¿‘felepe müten’ feypi Chaw Ngünechen?”. Tüfachi Mapu mew fentren che rupakey alün wedake dungu mu. Feymu, ¿rakiduamafuiñ Jewba ñi ngüneniefiel chem ñi rupayal taiñ mongen mu?\nKüme ngüneduamliyiñ 1 Korintio 10:13, fey kimürpuaiñ Biblia ñi feypinoel Jewba ñi kimnieel tunte taiñ newentuleal, femngechi ñi dullial chem wedake dungu mu taiñ rupayal. ¿Chumngelu (chemu) feypiafuiñ tüfa? Inaduamaiñ meli dungu.\nKiñe, Jewba elukeeiñmew kidutu dullial taiñ chumal. Kidu ayükey taiñ femngechi femal (Deuteronomio 30:19, 20; Josué 24:15). Dulliliyiñ femal Jewba ñi ayükeel, maneluwküleafuiñ taiñ kelluaetew (Proverbios 16:9). Welu weda dulliliyiñ, wedake dungu kontupayaeiñmew (Galata 6:7). Feymu Jewba dullifule chem wedake dungu mu taiñ rupayal, ¿rüf kidutu dulliafuiñ taiñ chumal?\nEpu, ruparumefule kiñe weda dungu, Jewba ingkalayafeiñmew (Eclesiastés 9:11). Kiñe che weda allfüafuy ruparumefule kiñe weda dungu chew tañi mülen. Jesus nütramlu tati 18 che lalu kiñe alüpürachi ruka tañi trañmaetew, kidu küme pengeli Jewba ñi elkünunofiel ñi layal tüfachi pu che (Luka 13:1-5). Rupale kiñe weda dungu, rakiduamlayafuiñ Jewba ñi dulliel iney ñi mongetripayal kam ñi layal.\nKüla, kiduke iñchiñ müley taiñ püntütripanoal Jewba mew. Weküfü feypi ‘Jewba elukefi fentren kümeke dungu tañi pu che, feymu tüfa engün poyekeeyew’. Ka feypi taiñ püntütripayal Jewba mew rupaliyiñ wedake dungu mu (Job 1:9-11; 2:4; Apokalipsi 12:10). Feymu Jewba ingkaeliyiñmu kiñeke wedake dungu mu, rüfngelu trokingeafuy Weküfü ñi feypin.\nMeli, Jewba dullikey kimnoal kom dungu ñi rupayal petu ñi rupanon. Ayüfule, Jewba kimafuy chem dungu ñi rupayal küpalechi antü mu (Isaías 46:10). Welu tati Biblia pengeli kidu ñi dullikeel kimnoal kom dungu petu ñi rupanon (Génesis 18:20, 21; 22:12). Jewba piwkeyechefengey ka norngey, feymu katrütukelaeiñmu taiñ kidutu dullial chem chumal (Deuteronomio 32:4; 1 Korintio 3:17).\nFeymu, Pablo feypilu: “Tunte puwle tamün newentuleal, [Jewba] eluñmalayay tamün doy fütra kintukaduamngeal”, ¿chem küpa feypi? Tüfa mew, Pablo feypi chem ñi femken Jewba petu rupamekelu iñchiñ kiñe weda dungu, feypilay ñi femken petu taiñ rupanon * (inaduamnge ti kimal dungu). Maneluwliyiñ Jewba mu, kidu kelluaeiñmu taiñ newenküleal chem weda dungu rume taiñ mongen mew (Salmo 55:22). Ti apostol Pablo, ¿chumngelu feypiafuy tüfa? Inaduamaiñ epu dungu.\nWüne, niekelaiñ “doy kakerume kintukaduamngen fey tañi niekefel ta kakelu pu che”. Weküfü ngüneniey ti Mapu taiñ mülen, feymu kom rupayaiñ wedake dungu mew. Welu maneluwliyiñ Jewba mu, newentuleaiñ tüfachi wedake dungu mu, ka püntütripalayaiñ kidu mu (1 Pedro 5:8, 9). 1 Korinto kapitulo 10 mu, Pablo pengeli kiñeke wedake dungu ñi rupael pu israelche wellin mapu mew (1 Korintio 10:6-11). Pu israelche maneluwlu Jewba mu newentuyngün feychi wedake dungu mew. Welu kiñeke allkütulafingün ta Jewba. Maneluwlayngün kidu mew, feymu püntütripayngün.\nEpu, “Chaw Ngünechen manelfalngey”. Rakiduamliyiñ chumngechi ñi afkentu kuñiwtukukefiel Jewba tañi pu che, ngüneduamaiñ ñi kellufiel kom tañi piwkeyekeetew ka allkütuñmakeetew ñi ngülam (Deuteronomio 7:9). Kafey kimürpuafuiñ ñi rumel wechurpukeel tañi feypikünuel (Josué 23:14). Epu dungu mew maneluwküleafuiñ: 1) Jewba eluñmalayay ñi fente wedalkalerpual ti dungu, femngechi taiñ newenküleal, ka 2) kidu kelluaeiñmu taiñ newenküleal.\nJewba “yafülkeeiñmew kom taiñ kutrankawün mew”.\nChaw Jewba, ¿chumngechi kellukefi tañi pu manelnieetew? Kidu pepi müntuñmayafeiñmew ti weda dungu. Welu ngüneduamnge, Pablo feypi Jewba taiñ kelluaetew ñi “newentuleal”. Feymu Jewba elukeeiñmew newen, femngechi taiñ püntütripanoal kidu mew. Inaduamaiñ kiñeke kellun taiñ elukeetew.\nJewba “yafülkeeiñmew kom taiñ kutrankawün mew” (2 Korintio 1:3, 4). Tati Biblia mew, tañi newen mu ka tati kim manelfal kona, Jewba küme duamelafeiñmu taiñ longko ka taiñ piwke (Matew 24:45; Juan 14:16, TNM, nota; Romanu 15:4).\nTañi newen mu, Jewba adnieafeiñmew (Juan 14:26). Chaw Ngünechen ñi newen kelluaeiñmew taiñ rakiduamtukunieal fillke texto ka ngülam Biblia mu, femngechi taiñ küme dullial.\nPu kümeke püllü mew Jewba kelluafeiñmu (Ebrew 1:14).\nJewba kelluafeiñmew taiñ pu peñi ka lamngen mu. Tüfa engün ñi femken ka feypin mu yafültukuafeiñmew (Kolosense 4:11).\nFeymu, ¿chem kimeltuafeiñmew ñi feypin Pablo 1 Korintio 10:13 mu? Jewba dullikelay chem wedake dungu mew taiñ rupayal. Welu maneluwküleliyiñ kidu mew, feyngey taiñ kelluaetew ñi newentuleal chem weda dungu mu rume. Kimnieiñ Jewba taiñ rumel kelluaetew, femngechi taiñ püntütripanoal kidu mew.\n^ parr. 7 Griego dungun mu rulpadungungelu “kintukaduamngen”, ka rulpadungungeafuy “rupayal wedake dungu”.\nPu papeltukelu ñi ramtukeel, febrero 2017


Chaw Dios piwkeyefi pu wülkelu “kümeke kosecha” “kom yafüluwün mew” | Ñi chillkatungeal\nTi Werken (ñi chillkatungeal) | Mayo 2018\nChaw Jewba piwkeyefi pu wülkelu “kümeke kosecha” “kom yafüluwün mew”\n“Welu ti fün pachügnaglu ti küme mapu mew, adentuley tati ayükelu [...] kom yafüluwün mew ñi amuleael. Fey ta wülkey kümeke kosecha” (LUKA 8:15).\nÜLKANTUN: 68 KA 72\nAllkütunoeliyiñmu pu che amuldungun mu, ¿chumngelu yafüduamngewelayafuiñ?\n¿Chumngelu kom iñchiñ küme tripayafuiñ amuldungun mu?\n¿Chem kelluaeiñmu taiñ wülal küme kosecha “kom yafüluwün mew”?\n1, 2. 1) Pu amuldungukelu allkütukenoetew rume pu che, ¿chumngelu (chemu) yafültukukeeiñmu? (Inaduamnge ti adentun ellaka mu mülelu). 2) Jesus ñi feypin, ¿chumngechi llowngeafuiñ amuldunguliyiñ taiñ mapu mu? (Inaduamnge ti kimal dungu).\nSERGIO KA OLINDA pingey kiñe kurewen Estados Unidos mu, doy 80 tripantu nieyngu ka ngellu trekakeyngu rume kutranlu kay ñi chang. Welu puliwentu amukeyngu kiñe pülasa mew inafül chew ñi üngümngeken mikro, fey mu pengelelkefingu pu che fillke papil. Fentren tripantu yewyey engu ñi femken tüfa. Kom pu che reke ngüneduamkelay rume tüfachi kurewen ñi femken, welu kidu engu fentekünukelay ka ayüwünkechi ngüneltukefingu pu che. Rangi antülu, ñochi trekakeyngu ñi amutual ruka mu. Ka tripakeyngu puliwentu ka antü mu. Femkeyngu tüfa kom ti tripantu, kayu antü fillke semana mew.\n2 Sergio ka Olinda reke, fentren peñi ka lamngen alün tripantu yeniey ñi amuldungun kidu tañi mapu mu, allkütukenoetew rume pu che. Eymi ka femkeymi chi, feymu sakiwiyiñ tami afeluwnon amuldungun mu * (inaduamnge ti kimal dungu). Tami femken yafültukukefi pu peñi ka lamngen, fentren tripantu yenielu kütu Jewba ñi trokiñche mu. Ngüneduamnge ñi feypin kiñe witran-ngepakechi longkolelu: “Amuldungun mu pu peñi ka lamngen engün alün tripantu femkelu ñi küdaw, newentukukeenew ñi femken engün”. Kangelu feypi: “Fentekünukenolu kay engün ñi amuldungun, yafültukuenew ñi küdawün amuleal ka ñi fütra piwkekünuwal tañi amuldungual”. Kangelu ka feypi: “Füshküduamelkeenew ñi femken engün”.\n3. ¿Chemke ramtun inaduamaiñ? ¿Chumngelu?\n3 Tüfachi chillkatun mu inaduamaiñ küla ramtun: ¿chumngelu kiñeke mu yafüduamngewelayafuiñ? ¿Chem chumafuiñ taiñ wülal “kümeke kosecha”? ¿Chumngechi femafuiñ tüfa yafüluwün mew? Kimal tüfa, kelluaeiñmu taiñ fentekünunoal ti amuldungun taiñ elfalkünuletew Jesus.\n¿CHUMNGELU KIÑEKE MU YAFÜDUAMNGEWELAYAFUIÑ?\n4. 1) Fentren judiu ñi allkütunoetew, ¿chumngechi duamnagi Pablo? 2) ¿Chumngelu femngechi duamnagi?\n4 Kiñeke mu, ¿yafüduamngewelaymi ñi allkütukenoetew pu che tami amuldungun? Femngechi duamülmi, kelluafeymu apostol Pablo ñi rupan. Kidu amuldunguy 30 tripantu, ka kellufi fentren che ñi inayafiel ta Jesus (Hecho 14:21; 2 Korintio 3:2, 3). Welu fentren judiu küpa inalafi ta Jesus. Doy may, allkütulafingün ta Pablo ka kayñetufingün (Hecho 14:19; 17:1, 4, 5, 13). Fey, ¿chumngechi duamnagi Pablo? Kidu feypi: “Rume weñangküley tañi piwke ka rumel kutrantupiwkeleken” (Romanu 9:1-3). ¿Chumngelu chi? Kidu rume falintukefilu kay ti amuldungun ka piwkeyechekefuy, rüf duamyekefuy pu judiu, feymu kutrantupiwkey kidu engün eluwnolu ñi kutranpiwkeyeaetew Chaw Dios.\n5. 1) ¿Chumngelu amuldungukeiñ? 2) Yafüduamngewenofuliyiñ kiñeke mu, ¿chumngelu weda dungu no ta tüfa?\n5 Pablo reke, iñchiñ piwkeyekefiyiñ ta che ka küpa kellukefiyiñ, feymu amuldungukeiñ (Matew 22:39; 1 Korintio 11:1). Taiñ mongen mew ngüneduamiyiñ fente taiñ kümelkakeetew poyekefiel ta Jewba. Küpa kellukefiyiñ pu che ñi ka femngechi femal. Feymu yafültukukefiyiñ ñi rüf kimafiel ta Jewba ka ñi ayükeel. Amuldungun mu elukefiyiñ reke tati pu che kiñe yewün, ka kom piwke mu feypikefiyiñ ñi llowafiel. Feymu Pablo reke kutrantupiwkelelkeeiñmu pu che küpa llownolu tüfachi yewün. Weñangküleliyiñmu tüfa, feypingelayafuy taiñ weniyenofiel ta Jewba, doy may pengelkeiñ fente taiñ piwkeyecheken. Feymu yafüduamngewenoliyiñ rume kiñeke mu, fentekünulayaiñ taiñ amuldungun. Rakiduamkeiñ Elena reke, kidu doy 25 tripantu wüneley amuldungun mu, fey feypi: “Küdawngelu trokikefiñ ti amuldungun. Welu chem küdaw rume doyümlayafun ti amuldungun mu”.\n¿CHUMNGECHI WÜLAFUIÑ “KÜMEKE KOSECHA” REKE?\n6. ¿Chem ramtun inaduamaiñ?\n6 Allkütunoeliyiñmu rume pu che, ¿küme tripayafuy taiñ amuldungun? Femay llemay. ¿Chumngechi fel? Taiñ kimal tüfa, ngüneduamaiñ epu nütram entulu Jesus, fey kimeltuy ñi duamfalngen wülal “küme kosecha” kam wülal fün reke (Matew 13:23). Wüne inaduamaiñ ti nütram kiñe anüm ofad mu.\n7. 1) Jesus ñi nütram mu, ¿iney am “tati dapikefilu ti anüm ofad”, tati “anüm ofad” ka tati “row”? 2) ¿Chem ramtun müley taiñ wiñoldungual?\n7 (Papeltunge Juan 15:1-5, 8). Jesus feypi “tati dapikefilu ti anüm ofad” fey ta Jewba, tati “anüm ofad” fey ta Jesus, ka tati “row” fey tañi pu disipulu * (inaduamnge ti kimal dungu). Fey Jesus ka feypifi tañi pu apostol: “Iñche ñi Chaw llowkey püramyen femngechi wülimün ta eymün fentren fün, fey ka femngechi ta rüf mew iñche ñi disipulungeaymün”. Fey, ¿chumngechi wülafuiñ fün? Tüfachi nütram mew, Jesus feypilay chem adentuley feychi fün kam kosecha, welu ngüneduamliyiñ ñi feypiel, kimürpuaiñ ti wiñoldungun.\n8. 1) Taiñ wülal fün chumngechi ñi feypiel Jesus, ¿müley taiñ kelluafiel kiñe che tañi disipulungerpual? ¿Chumngelu kay? 2) ¿Chumngey kom taiñ feypietew Jewba taiñ femal?\n8 Jesus feypi tañi Chaw ñi katrünentuafiel “tati row wülnolu ofad”. Tüfa kimeltueiñmew ñi duamfalngen wülal fün kam kosecha reke taiñ poyeafiel ta Jewba (Matew 13:23; 21:43). Feymu tüfachi nütram mew, ñi wülal fün ‘müley taiñ kelluafiel kiñe che tañi disipulungerpual’ pilayafuiñ (Matew 28:19). ¿Chumngelu? Rakiduamnge: fentren kümeke peñi ka lamngen mekey ñi amuldungun, welu pu che küpa allkütukelaeyew, feymu kellulafi iney no rume ñi disipulungerpual engün. Welu, ¿trürümngeafuy engün ti row wülkenolu ofad? ¡Femlayafuy llemay! Iñchiñ dikümtukulayafuiñ pu che ñi inayafiel ta Jesus. Kafey taiñ piwkeyeetew am, Chaw Jewba feypilayafeiñmew taiñ femal taiñ pepilkenon, kom taiñ feypietew Jewba taiñ femal, pepilfali llemay (Deuteronomio 30:11-14).\n9. 1) ¿Chumngechi wülafuiñ fün? 2) ¿Chem inaduamaiñ fewla?\n9 Feymu, ¿chumngechi wülafuiñ fün? Tüfa kiñe dungu kom iñchiñ taiñ femafel. Fey rakiduamnge, ¿chem küdaw elueiñmu Jewba ta kom iñchiñ? Amuldungual kidu ñi Ngünenien mu * (inaduamnge ti kimal dungu) (Matew 24:14). Jesus ñi nütram kiñe nganketrankelu mu küme pengeli tüfa. Inaduamafiyiñ.\n10. 1) Jesus ñi nütram mu, ¿chem am tati fün ka ti mapu? 2) Kiñe longko kachilla, ¿chem wülkey?\n10 (Papeltunge Luka 8:5-8, 11-15). Tüfa mu Jesus feypi tati fün fey “ti werken dungu” Chaw Ngünechen ñi Ngünenien mu. Ti mapu fey tati che ñi piwke. Tati fün pachügnaglu ti küme mapu mew, foliluwi, wefi ka tremi. Fey tüfachi anümka mu “tripay pataka fün”. Longko kachillangefule tüfachi anümka, ¿chem wülafuy? ¿Longko kachilla pemay? Femlay, wülkey fün kachilla, fey tüfachi fün llegkey ñi longko kachillangerpual. Tüfachi nütram mu, kiñe fün wüli pataka fün. Tüfa, ¿chem kimeltukeeiñmu ti amuldungun mu?\n¿Chumngechi wülafuiñ “kümeke kosecha” “kom yafüluwün mew”? (Inaduamnge parrafo 11).\n11. 1) Jesus ñi nütram ti nganketrankelu mew, ¿chem kimeltukeeiñmu taiñ amuldungun mu? 2) ¿Chumngechi wülafuiñ fün kam kümeke kosecha?\n11 Taiñ pu chaw kam kangelu kristiano taiñ kimeltuetew Chaw Ngünechen ñi Ngünenien, fey nganingün reke kiñe fün taiñ piwke mu, küme mapu reke felelu. Rume ayüwingün ngüneduamlu taiñ llowfiel Chaw Dios ñi werkün dungu. Fey tüfachi fün eluwi ñi tremal, femngechi tañi wülal fün rupachi antü mu. Ngüneduampeiñ ti longko kachilla ñi wülkeel fün, wülkelay kakelu longko kachilla. Feymu kellunofiliyiñ rume ta kiñe che ñi disipulungerpual, wülafuiñ küme fün kam küme kosecha * (inaduamnge ti kimal dungu). ¿Chumngechi am? Amuldungulu iñchiñ Chaw Ngünechen ñi Ngünenien mu, feychi fün mülelu taiñ piwke mu alün-ngetukey ka pachügtukefiyiñ reke (Luka 6:45; 8:1). Feymu amulepe taiñ amuldunguken Chaw Ngünechen ñi Ngünenien, femngechi “kümeke kosecha” wülaiñ “kom yafüluwün mew”.\n12. 1) Jesus ñi nütram tati anüm ofad ka ti nganketrankelu mu, ¿chem kimeltueiñmu? 2) ¿Chum duamelkeeymu tüfa?\n12 Jesus ñi nütram tati anüm ofad ka ti nganketrankelu mu, ¿chem kimeltueiñmu? Wülafuiñ fün kam küme kosecha allkütunoeliyiñmu rume pu che. Feymu fentekünulayaiñ taiñ amuldungun. Pablo ka kimeltuy tüfa feypilu: “Ngünechen may kulliafi ta kake kiñeke engün chem ñi küdawel mew” (1 Korintio 3:8). Jewba kümelkayaeiñmu fente taiñ küdawken, kellunofiliyiñ rume kiñe che tañi disipulungerpual. Kiñe lamngen Matilda pingelu, 20 tripantu wüneley amuldungun mu, fey feypi: “Jewba kümelkakeeiñmu fente taiñ yafüluwken ñi amuldungual, kimfiel tüfa ayüwülkeenew”.\n13, 14. Ñi feypin Romanu 10:1, 2, ¿chumngelu Pablo fentekünulay ñi amuldungun?\n13 Taiñ wülal fün kam küme kosecha “kom yafüluwün mew”, ¿chem kelluaeiñmu? Doy küme inaduamaiñ Pablo ñi femün. Kidu yafüduamngewelafuy pu judiu ñi allkütukenofiel ti kümeke dungu Chaw Ngünechen ñi Ngünenien mu. Welu Pablo fentekünulay ñi amuldungun. Ngüneduamnge ñi chumün, kidu feypi: “Iñche tañi ayünieelchi dungu ka ñi ngillatukefiel ta Ngünechen tati pu israelche mew, fey tañi montulngeael engün. Iñche feypian kisu engün ñi ayülen ñi poyeafiel ta Ngünechen, welu kisu engün ñi rakiduam welulkawküley tati rüfngechi kimün mew” (Romanu 10:1, 2). Feymu, ¿chumngelu Pablo fentekünulay ñi amuldungun?\n14 Küla dungu mew. Kiñe, Pablo feypi ñi chumngentukefiel tañi amuldungun: “Iñche tañi ayünieelchi dungu”, pi. Feymu rüf ayülefuy pu judiu ñi montual (Romanu 11:13, 14). Epu, Pablo feypi “ñi ngillatukefiel ta Ngünechen tati pu israelche mew”. Femngechi llellipufi ta Jewba ñi kelluafiel pu judiu tañi allkütual ti kümeke dungu ñi Ngünenien mu. Ka küla, Pablo feypi pu judiu “ñi ayülen ñi poyeafiel ta Ngünechen”. Tüfa pengeli kidu ñi ngüneduamfiel pu che ñi küme chumngen ka ‘turpu poyelayafingün ta Jewba’ pikelafuy. Tüfachi pu che küme eluwkülefuy ñi yenieal tañi feyentun, feymu Pablo kimniefuy ñi ka femngechi femafel engün tañi inayenturpuafiel ta Jesus, chumngechi ñi femün kidu.\n15. ¿Chumngechi inayentuafuiñ ta Pablo? Feypinge kiñeke che ñi rupan.\n15 Iñchiñ kay, ¿chumngechi inayentuafuiñ ta Pablo? Küla dungu mew. Kiñe, eluwaiñ kom piwke mu taiñ kintual pu duamnielu ñi kimürpuafiel ta Jewba. Epu, ngillatuafiyiñ ta Jewba ñi kelluafiel pu küme piwkengelu taiñ allkütuaetew (Hecho 16:14). Femngechi femkey Silvana, epe 30 tripantu wüneley amuldungun mu. Kidu feypi: “Petu amuldungunolu kiñe ruka mu, ngillatukefiñ ta Jewba ñi kelluaetew tañi nieal küme rakiduam amuldungun mew”. Kafey ngillatuafiyiñ ta Jewba, femngechi pu kümeke püllü taiñ kelluaetew ñi peafiel pu küpa allkütulu (Matew 10:11-13; Apokalipsi 14:6). Kiñe peñi Robert pingelu, doy 30 tripantu wüneley amuldungun mu, feypi: “Pu kümeke püllü kimniey chem ñi rupameken pu che tañi ruka mew, feymew ayüwmapiwkelkeenew kiñentrür küdawal pu kümeke püllü engün”. Ka küla, yafüluwaiñ ñi ngüneduamal pu che ñi küme chumngen ka rakiduamlayaiñ ñi poyerpunoafiel engün ta Jewba. Kiñe longkolelu Carl pingelu, doy 50 tripantu mu yeniey Jewba ñi trokiñche mu, fey feypi: “Upewtuleken ñi ngüneduamal ti che ñi küme piwkengen: ayelele, ayüwünkechi ngüneltulele kam ramtule rüf küpa kimlu am”. Femliyiñ kom tüfa, wülaiñ fün kam küme kosecha “kom yafüluwün mew”, Pablo reke.\n“AMULEPE TAMI KÜDAWMEKEN”\n16, 17. 1) ¿Chem kimeltukeeiñmu Eclesiastés 11:6? 2) Taiñ amuldungun, ¿chumngechi puwkey pu che ñi piwke mew?\n16 Longkontukuaiñ taiñ amuldungun ñi puwafel pu che ñi piwke mew, ngüneduamnoliyiñ rume. Biblia feypi: “Puliwentu nganaymi tami ketran, ka nagantü mu amulepe tami küdawmeken, kimnolu am eymi chuchi am küme tripayay, tüfa kam feyti, kam mür ñi küme tripayal” (Eclesiastés 11:6). Pu che adkintukeeiñmew. Ngüneduamkey taiñ küme tukutuwkülen ka taiñ poyecheken. Afmatuafuyngün, fey rupachi antü mu küme rakiduamafuy engün iñchiñ mu, küme trokinoetew rume ellaka mu. Sergio ka Olinda, ellaka taiñ nütramkapeel, ngüneduamingu ñi rüfngen tüfa.\n17 Sergio feypi: “Kutranlu iñchiw, amuldungumelayu kiñeke antü ti pülasa mew. Wiñolu, pu che ramtueyumew: ‘¿Chumimu ama? Katrüduamwiyiñ’”. Olinda feypi ayüwün mu: “Pu amulmikrokelu maychikünuy ñi kuwü tayu chaliaetew, kiñeke ponwi mikro mu wirareleyumu: ‘¡Kümey tamu wiño küdawpan!’. Ka kiñeke entuyngün kütu kiñeke chillka”. Kafey kiñe wentru akuy chew ñi amuldunguken engu, elueyew kiñe yewün ka mañumtueyew ñi femken. Feymu Sergio ka Olinda afmatuleweyngu.\n18. ¿Chumngelu küpa wülkeymi “kümeke kosecha” “kom yafüluwün mew”?\n18 Feymu llemay, “amulepe tami küdawmeken” ñi amuldungucheal Chaw Ngünechen ñi Ngünenien, müna falin-ngey tami kimeltukefiel “kom trokiñke mapu mew mülechi pu che” (Matew 24:14). Welu doy falin-ngey tami ayüwülkefiel ta Jewba tami femken mu, feymu ayüwküleafuymi. Jewba piwkeyefi pu “wülkelu kümeke kosecha” “kom yafüluwün mew”.\n^ parr. 2 Jesus feypi ñi küdawngeafel amuldungual taiñ lof “mapu mew”. Tati meli evangelio mu wirintukuley tüfa (Matew 13:57; Marku 6:4; Luka 4:24; Juan 4:44).\n^ parr. 7 Tüfa mew, tati row adentuley pu kristiano dullingelu ñi amual wenu mapu mew. Welu tüfachi nütram kimeltukeeiñmew falinke dungu ta kom iñchiñ.\n^ parr. 9 Amuldunguliyiñ ka küme chengeliyiñ llowlu kay iñchiñ Ngünechen ñi newen, femngechi wülaiñ fün kam küme kosecha. Welu tüfachi chillkatun ka ti küpalelu inaduamay ti amuldungun Chaw Ngünechen ñi Ngünenien mu.\n^ parr. 11 Jesus ka nütramkay ngan dungu ka kosecha mu ñi pengelal ti küdaw tañi kelluafiel pu che ñi disipulungeal (Matew 9:37; Juan 4:35-38).\nTaiñ wülal fün kam kümeke kosecha, chumngechi ñi feypiel Jesus nütramlu ti anüm ofad ka ti nganketrankelu mu, müley taiñ amuldungual ti kümeke dungu Chaw Ngünechen ñi Ngünenien mu. Feymu wülafuiñ fün kellunofiliyiñ rume kiñe che ñi disipulungerpual. Kafey taiñ wülal kümeke kosecha “kom yafüluwün mew”, fentekünulayaiñ taiñ amuldungun, allkütunoeliyiñmu rume pu che.\nChumngelu amuleaiñ taiñ wülal “fentren fün”\nKimniefinge tami kayñe\nWechekeche, newentulemün ñi chaftuafiel ta Weküfü\nPU CHE ÑI MONGEN Pofrengefun, welu Jewba eluenew falinke dungu\nWirin dungu Chumngechi entual fillke papel TI WERKEN (ÑI CHILLKATUNGEAL) Mayo 2018\nAudio Chumngechi entual audio TI WERKEN (ÑI CHILLKATUNGEAL) Mayo 2018\nTI WERKEN (ÑI CHILLKATUNGEAL) Mayo 2018


Ngünechen ñi Küme Dungu Marku 11\n1 Fey dew fülpulu engün ta Jerusalen, tati epu waria Betfage ka Betania, Olifu pingechi wingkul ñi inafül mew, Jesus werküy ñi epu disipulu. 2 Fey feypifi:\n—Amumu ta tiyechi trokiñke ruka mew. Fey konpulmu ta tüfey mew, pepuaymu ta kiñe pichi furiku trapelkülelu, iney no rume petu pürakenoetew. Nentuneyfiafimu, fey küpalafimu. 3 Fey iney rume ramtuelmumew chumngelu tamu nentutrapelpefiel, feypiafimu ‘Ñidol yelelmumechi pipeeyumew’, fey müchay müten wiñome elpatuafiyu.\n4 Amuy engu, fey pepufi engu tati furiku trapelkülelu ina rüpü, kiñe wülngiñ ñi itrotripa, fey nentutrapelpufi engu. 5 Fey kiñe wentru mülelu tiye mew ramtueyew engu:\n6 Kisu engu ta llowdungufi chumngechi ñi feypikünuetew ta Jesus, fey elungey engu tañi küpalafiel ti pichi furiku. 7 Feymew chañukünulfi engu ñi takuwün ti furiku, fey yelelfi engu ta Jesus. Fey Jesus pürakawellufi ti furiku. 8 Fentren pu che inüfkünuyey engün ñi takuwün ti rüpü mew, fey kakelu elkünuyey katrün pichike row mamüll ñi nentuel engün lemuntu mew. 9 Feymew tati wüneleyelu ka ti pu inaleyelu kütu, wirarkülen amuley engün:\n10 ¡Fütra küme felen niepe tati longko ülmenngealu, taiñ longko ülmen David em ñi tuwünche!\n¡Fütra küme püramyengepe ta wenu mapu mew!”* Salmo 118.25-26.\n11 Fey konpulu Jesus ta Jerusalen mew, üngkü amuy tati ngillatuwe ruka mew. Wall püle adkintupuy, welu dew putrafiarkelu am feymew müten tripay Jerusalen mew fey amuy ta Betania waria mew tañi mari epu disipulu engün.\n12 Fey ka antü mew puliwen, tripalepatulu engün ta Betania mew Jesus ta ngüñürkey. 13 Alü kamapu pefi ta kiñe igera nielu ta tapül, fey fülkonpuy tañi peafiel tañi niepen may ta fün, welu peñmalafi tañi fün. Re tapül müten nierkey, femngen am petu mülekerkenolu ta fün igera. 14 Feymew feypifi tati igera:\n15 Fey dew puwlu engün ta Jerusalen, Jesus konpuy tati ngillatuwe ruka mew, fey wemünentufi ta tiye mew tati pu fendemekelu ka ti pu ngillakamekelu.† tati fendemekelu ka tati ngillakamekelu: femngechi tati pu che kake mapu küpalu ñi küpalnoael kisu ñi kulliñ engün. Tati trafkintupülatamekelelfilu tati pu che: feytichi pu che küpalu kake trokiñ mapu mew ñi küpalnieelchi pülata mew pepi kullikelafuy impuestu ka pepi ngillakelafuy kulliñ no rume ñi langümngeael. Feymew ti pu che felefuy ñi trafkintuael ñi pülata ñi llowngekeelchi pülata ngillatuwe ruka mew. Ütrüfrulpañmafi ñi mesa tati trafkintupülatamekelelfilu tati pu che, ka tañi anülekemum tati pu fendekelu ta palluma. 16 Ka elulafi iney no rume tañi konpuael ngillatuwe ruka mew fey ñi yenieael ta chemkün. 17 Fey eluwi tañi kimeltuael, feypilen mew: “Tati Wirin Chillka mew ta feypiley:\n‘Iñche ñi ruka ta ngillatuwe ruka pingeay kom chüf mapu mew’,‡ Isaia 56.7.\n18 Femngechi allkülu ta tüfachi dungu tati longkolelu ti pu saserdote mew ka ti kimeltukelu Moyse ñi ley dungu, eluwi engün tañi kintukadungulelafiel chumngechi ñi langümafuel engün ta Jesus, llükaniefilu engün am ta Jesus, fey kom ti pu che am ta afmatulelu tañi femngechi kimeltukeel mew ta kisu.\n19 Welu dew punlu, Jesus ka tañi pu disipulu tripatuy engün ti waria mew.\n20 Kangelu puliwen mew, rupay engün inafül tati igera, fey pefi engün ñi angkün tañi folil kütu. 21 Feymew ta Pedro, tukulpafi ti rupachi dungu, fey feypifi ta Jesus:\n22 Fey Jesus feypi:\n—Mupiltulemün ta Ngünechen mew. 23 Rüf dungu ta feypiwayiñ iney rume feypifile ta tüfachi wingkul: ‘¡Famtripange ta tüfey mew ka ütrüfkonpunge ta lafken mew’! fey feypile newe feyentunon mew, femlayay, welu feyentulele ñi rüf feleael tañi feypiel, feymewke ta femay tañi piel.\n24 Feymew ta feypiwayiñ kom tamün eluen piel ta ngillatun mew, feyentuaymün fey tamün dew llowniewiyen, femngechi ta llowaymün. 25 Fey petu ta ngillatulmün, wiñoduamatuafimün ti pu kakelu tamün yafkakeetew, feymew ta ka femngechi tamün Chaw ta wenu mapu mülelu wiñoduamatuaeymünmew kay eymün tamün yafkan mew. 26 Fey eymün wiñoduamachenolmün, ka femngechi tamün Chaw mülelu wenu mapu wiñoduamalayaeymünmew tamün yafkan mew.§ Kiñeke kuyfi wirin mew ngelay versu 26.\n27 Kom rupalu tüfachi dungu, wiñotuy engün ta Jerusalen. Fey Jesus miyawi ta ngillatuwe ruka mew, fey fülkonpuy ta kisu mew tati pu longkolelu ti pu saserdote mew, ti pu kimeltukelu Moyse ñi ley dungu ka ti putrem fütakeche, 28 fey ramtufi engün ta Jesus:\n29-30 Jesus ta llowdungueyew:\n31 Kisu engün ta eluwi ñi notukadunguwael welukonkechi: “Fey llowdunguliyiñ ‘Ngünechen ñi werküetew’, feypiay: ‘Fey ¿chumngelu am feyentulafimün?’ 32 ¿Fey chumngechi feypiafuiñ chey ‘ti pu che werküeyew pipeafiyiñ may?...’ ” (Ekuniefi engün tati pu che, itrokom feyentulelu engün am Juan tañi dunguken rüf mew Ngünechen tañi dungu.)\n33 Fey llowdungufi engün ta Jesus:\n*11:10 Salmo 118.25-26.\n†11:15 tati fendemekelu ka tati ngillakamekelu: femngechi tati pu che kake mapu küpalu ñi küpalnoael kisu ñi kulliñ engün. Tati trafkintupülatamekelelfilu tati pu che: feytichi pu che küpalu kake trokiñ mapu mew ñi küpalnieelchi pülata mew pepi kullikelafuy impuestu ka pepi ngillakelafuy kulliñ no rume ñi langümngeael. Feymew ti pu che felefuy ñi trafkintuael ñi pülata ñi llowngekeelchi pülata ngillatuwe ruka mew.\n‡11:17 Isaia 56.7.\n§11:26 Kiñeke kuyfi wirin mew ngelay versu 26.


Pu che ñi mongen: Kom elkünun ñi inayafiel tañi Ñidol Jesus | Felix Fajardo\nTi Werken (ñi chillkatungeal) | Diciembre 2017\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chokue chopi chuabo criollo de las seychelles criollo mauriciano dayaco engayú dehu endáu galés groenlandés hmong (blanco) iban inglés javanés kachin kayin sgaw kazajo kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\nKom elkünun ñi inayafiel tañi Ñidol Jesus\nÑi feypiel Felix Fajardo\nCHOYÜNGEN 29 konchi julio 1929 tripantu mu, ka tremün kiñe pichi waria mu Bulacan mapu Filipinas mew. Niefuiñ pichin plata ka chem taiñ duamnieel taiñ mongeleam. Pichi wentrungelu iñche, pu weychafe Japon tuwün-ngelu konpayngün Filipinas mew, fey koni ti weychan. Welu alü tripalelu am taiñ pichi waria, puwlayngün pu weychafe taiñ wedalkayaetew. Feychi mu nielafuiñ radio, television ka diario, feymu re allkütukefuiñ pu che ñi feypin ti weychan mu.\nNiefun küla peñi ka meli deya. Nielu iñche pura tripantu, tañi chuchu ka chedki yeenew kidu engu ñi ruka mew tañi müleal. Katolikongefuiñ, welu tañi chedki ayükefuy ñi nütramkayal religion dungu mu, ka llowkefuy fillke papil ñi eluetew tañi pu weni kakerume religion nielu. Longkontukun tañi chedki ñi pengeletew kiñe Biblia ka kiñeke papil tagalo kewün mu pengelkelu ñi koylangen pu religion ñi kimeltun * (inaduamnge ti kimal dungu). Iñche ayüwmakefenew papeltufiel Biblia, doyelchi may ti lifru Matew, Marku, Luka ka Juan. Tüfa kelluenew ñi doy küpa inayafiel ta Jesus (Juan 10:27).\nKIMÜRPUN ÑI INAYAFIEL TAÑI ÑIDOL\nPu weychafe Japon tuwün-ngelu amutuyngün 1945 mew. Feychi mu tañi pu chaw feypienew ñi wiñotual kidu engu ñi ruka mu. Tañi chedki ngülamtuenew ñi wiñotual, feymu femün.\nDiciembre küyen 1945 tripantu mu, pu Dungukelu Iney Ngen Jewba küpalu Angat waria mu, amuldungupayngün iñchiñ taiñ pichi waria mew. Kiñe fücha peñi küpay taiñ ruka mew, fey kimeltupaeiñmu Biblia ñi feypin tañi rupayal “epe puwkülele ñi afael ta antü” (2 Timotew 3:1-5). Mangeleiñmew kiñe püllelechi pichi waria mu, chew trawükefuyngün ñi chillkatual Biblia. Tañi pu chaw amulayngu, welu iñche amukan müten. Trawüy 20 che peno, ka kiñeke ramtuyngün ñi doy kimal Biblia mu.\nIñche küme adümlafiñ ñi feypingeel, feymu ‘amutuchi’ pin. Welu eluwlu ñi ülkantual engün, müna ayüfiñ, feymu amutulan. Dew ülkantulu ngillatuyngün, fey wüla mangeleiñmu taiñ trawüluwal Angat waria mu ti küpalechi domingo antü mew.\nTrawüyngün familia Cruz ñi ruka mew. Kiñeke iñchiñ trekaiñ pura kilometro taiñ puwal. Trawün mu mülefuy 50 che, fey ramtungey kiñeke küdawün-ngechi dungu Biblia mew, ka tati pu pichikeche kütu wiñoldunguyngün, tüfa afmatulenew. Dew amulu kiñeke trawün mu, kiñe fücha peñi wünelekelu amuldungun mew, Damian Santos pingelu, mangelenew ñi umañpual tañi ruka mu. Feychi pun epe wünmayu ñi nütramkafiel Biblia mew.\nFeychi mu pu che fawtisangekefuy ella kimlu müten Biblia ñi kimeltukeel. Feymu kiñeke trawün mu amulu müten, pu peñi ramtueiñmu: “¿Küpa fawtisawmün?”. “May” pin iñche, müna ayülu am ñi küdawülafiel tañi Ñidol Jesus (Kolosense 3:24). Fey 15 konchi febrero 1946 mew amuiñ kiñe püllelechi lewfü mu, fey iñche ka kangelu peñi fawtisangeyu.\nKimürpun kom pu fawtisawkülelu müley ñi amuldungual Jesus reke. Tañi chaw feypienew: “Rume wechengeymi tami amuldungual. Fawtisangelu rume, koneltulaymi tami amuldungucheal”. Iñche pengelelfiñ Chaw Dios ñi ayükeel taiñ kimeltucheal kidu tañi Ngünenien mu (Matew 24:14). Ka feypifiñ: “Eldungukünufiñ ta Chaw Dios, feymu mupian ñi feypin”. Fey tañi chaw aneltuenew: “Amuldungumelmi, wiñotukilnge. Welu küpatulmi, trafoñmayaeyu tami chang”. Kidu rüf küpa katrütuenew tañi amuldungual. Feychi mu niefun 16 tripantu müten, fey kom elkünun tañi niekefel, femngechi ñi poyeafiel ta Jewba. Tüfa tati wünen rupa ñi femngechi femün.\nFamilia Cruz mangelenew ñi müleal kidu ñi ruka mu, Angat waria mew. Kidu engu yafültukufi tañi inan ñawe Nora ñi wüneleal amuldungun mu, ka femngechi yafültukuenew ta iñche. Fey mür koniyu tüfachi küdaw mew 1 konchi noviembre 1947 mu. Nora wiñamtuwi kangelu waria tañi amuldungual, welu iñche mülenagün Angat mu.\nKA KIÑE RUPA KOM ELKÜNUN\nDew yenielu iñche epu tripantu tañi wünelen amuldungun mu, kiñe peñi Fetel mew küpalu, Earl Stewart pingelu, wewpitupay ti pülasa Angat waria mu. Doy 500 che allkütueyew. Kidu gringu dunguy, fey dewlu, iñche pichiñma mu rulpadungun ti wewpin tagalo kewün mu. Iñche regle tripantu müten kolegiotun, ka tati pu kimeltuchefe gringu dungukefuyngün. Ka kuyfi mu, Jewba ñi trokiñche pichin entukefuy papil tagalo kewün mew, feymu chillkatukefun fillke papil gringudungun mu. Kom tüfa ñi kimürpuel kelluenew ñi rulpadungual tüfachi wewpin ka kakelu wülngelu gringudungun mu.\nFey peñi Stewart feypifi ti trawünche pu werküngelu ñi amuldungupayal amuayngün ti fütra trawün femngealu 1950 mu, Nueva York mew (Estados Unidos). Feymu Fetel duamniefuy kiñe kam epu wünelekelu amuldungun mew ñi kelluntukual ti küdaw mu. Fey iñche mangelngen ñi amual, feymu ka kiñe rupa elkünun ñi mapu ka tañi kimnieelchi che ñi küdawal Fetel mew.\nAkun Fetel mew 19 konchi junio küyen 1950 mu. Tüfa mülefuy kiñe fütra ruka kuyfi dewmangelu ñi walloñmanieetew fentren anümka, ka ñi mapu kiñe hectarea puwi. Doy mari wechekeche küdawkefuyngün üye mu. Puliwentu iñche kellukefun chew ñi pepikangeken iyael. Fey puwlu aylla ora wipümkefun weshakelu. Kom tüfa ka femkefun dew rupalu rangi antü. Pu werküngelu ñi amuldungupayal wiñotulu rume Fetel mu, iñche mülenagün. Femkefun chem küdaw rume ñi feypingeel: pepikakünufiñ ti chillka ñi werküngeal, elfalkünungen ñi ngüneduamal pu che wirintukulu ñi llowal ti chillka fill küyen mu, ka llowkefun pu ngepalu Fetel mew.\nELKÜNUN FILIPINAS ÑI AMUAL KALAD CHILLKATUWE MU\nIñche ka kayu peñi Filipinas mu, mangelngeiñ ta amual ti chillkatun 20 Kalad Chillkatuwe, 1952 tripantu mew. ¡Müna afmatulewen! Welu Estados Unidos mew mülefuy fill weke dungu iñchiñ taiñ pekenoel. Ti mongen felelafuy chumngechi ñi femngen tañi pichi waria Filipinas mew.\nIñche ka kiñeke kompañ Kalad Chillkatuwe mu\nMülefuy ñi kimürpual chumngechi ñi adümnieafiel weke makina ruka mew. Ka mülefuy ñi wimturpual tati wütre. Kiñe rupa puliwentu nepelu iñche, kom ligkülefuy wekuntu. Fey kimfiñ ti pire. Müna küme adngefuy, ¡welu rume wütrengefuy!\nWelu iñche duamkülekelafun, müna ayüwmaenew am ñi pepikangeel Kalad mew. Pu peñi müna küme kimeltukefuyngün, ka pengeleiñmu chumngechi taiñ doy küme chillkatual. Ñi pepikangeel Kalad mew, müna kelluenew ñi doy küme weniyeafiel ta Jewba.\nDew tripalu ti Chillkatuwe mew, kiñeke küyen elfalkünungen ñi wüneleal amuldungun mu fentren ora Bronx lof mew, Nueva York waria. Feymu julio küyen 1953, amun ti fütra trawün feypilelu “Pu pepikawkülelu ñi müleal ti we Mapu mu”, femngelu Bronx mu. Dew rupalu ti fütra trawün, werküngen Filipinas mew.\nELKÜNUN ÑI KÜME FELEN WARIA MU\nPu peñi Fetel mew elfalkünuenew ñi witranmayafiel fillke trawünche. Tüfa kelluenew ñi doy inayentuafiel ta Jesus, kidu am amulu fillke waria alü kamapulelu ñi kelluafiel pu poyekefilu ta Jewba (1 Pedro 2:21). Tati doy fütra wapi ñi mülen Filipinas mew Luzon pingey. Iñche witranmakefiñ tati trawünche mülelu rangi tüfachi wapi mu, tati fillke trokiñ mapu Bulacan, Nueva Ecija, Tarlac ka Zambales pingelu. Ñi puwal kiñeke waria mu, rumekefun tati fütrake lilkülechi wingkul Sierra Madre pingelu. Ngelafuy micro ka tren no rume ñi puwal üye püle, welu rupakefuy camion yenielu fütrake mamüll, feymu feypikefun tati pu amulniefilu ti camion tañi yeaetew wente mamüll mew. Fentren rupa eluenew ñi femal, welu newe kümelay femngechi miyawal.\nEpe kom ti trawünche ñi witranmakefiel we elkünungefuy ka pichin che konkefuy. Feymu kellufiñ pu peñi ñi küme adkünuafiel ti trawün ka ti amuldungun, fey müna mañumkefenew engün.\nFey wüla elfalkünungen ñi witranmayafiel fillke trawünche mülelu Bicol mapu Filipinas mew. Üye mu mülefuy fillke trokiñche alü tripalelu, ka pu wünelekelu amuldungun mu fentren ora kimeltuchekefuyngün chew ñi amuldungungekenofel kuyfi mu. Kiñe ruka mu ñi umañpuel iñche, ngelafuy baño, welu may mülefuy kiñe lolo ka epu trafla ñi pünoal. Witralu iñche, tati trafla trananagi ponwi ti lolo mu, ka iñche ina trananagün. Alüñman ñi liftuwal, fey ñi pepikawküleal tañi küdawal.\nMülelu feychi mapu mew, rakiduamtukufiñ ta Nora. Kidu koni ñi wüneleal amuldungun mu Bulacan mew, welu fey wüla wiñamtuwi Dumaguete mew. Üye mu wünelekefuy amuldungun mu fentren ora. Iñche pemefiñ, ka fey wüla eluwiyu tayu wirintukuleluwal karta, fey niewiyu 1956 mew. Ti wünen semana rupalu tayu mafün mu, witranmafiyu kiñe trawünche Rapu Rapu wapi mu. Üye mew pürayu fütrake wingkul ka fentren trekayu. Welu mür miyawlu am, ayüwkülefuyu tayu kelluafiel pu peñi ka lamngen alü kamapulelu.\nWIÑO KÜDAWÜN FETEL MU\nEpe meli tripantu witranmafiyu fillke trawünche, fey wüla mangelngeyu ñi küdawal Fetel mu. Akuyu enero küyen 1960 mew, ka fantepu mülepayu. Iñche küdawkefun fentren pu peñi iñchiñ nielu fütrake küdaw Jewba ñi trokiñche mu, tüfa fentren kümeke dungu kimeltuenew. Kafey Nora ayüwküley ñi femün fillke küdaw Fetel mu.\nWülün kiñe wewpin, fey rulpangey cebuano kewün mu\nÑi mülen faw, ngüneduamün chumngechi ñi konün fentren che Jewba ñi trokiñche mew Filipinas mu. Tati wünen rupa konlu iñche Fetel mu, mülefuy 10.000 amuldungukelu tüfachi trokiñ mapu mew. Welu fewla müley doy 200.000 amuldungukelu, ka doy 400 peñi ka lamngen küdawkeyngün Fetel mu ñi kelluntukual ti amuldungun küdaw mu.\nRupalu ta antü, duamürpuiñ kiñe doy fütra ruka ñi müleal Fetel. Feymu ti Kiñewkülechi Ngünenielu feypieiñmew taiñ kintual kiñe mapu taiñ dewmayal kiñe doy fütra ruka. Inafül Fetel fentren chino niekefuy ñi ruka. Feymu kompañfiñ ti peñi adkünukefilu chew ñi nentuwiringekem ñi pemeafiel kom pu karukatu, fey ‘¿küpa fendeymi tami ruka?’ ramtufiyu. Iney rume pilay. Kiñe wentru feypieyumew: “Pu chino fendekelaiñ, ngillakeiñ müten”.\nRulpadungun kiñe wewpin ñi wülün peñi Albert Schroeder\nWelu kiñe antü afmatuleweiñ. Kiñe karukatu küpa wiñamtuwi Estados Unidos mu, feymu feypieiñmew taiñ ngillañmayafiel ñi mapu. Fey wüla kangelu karukatu ka küpa fendey, ka ngülamtufi ta kakelu ñi ka femngechi femal. Ngillañmafiyiñ kütu ñi mapu feychi chino wentru küpa fendenofulu. Fey pichin antü rupalu, taiñ mapu küla hectarea puwi. Rüf kimnien Jewba tañi adkünufiel ñi rupayal tüfa.\nKonlu iñche Fetel mu 1950 mew, ngelafuy doy wechengelu ta iñche mu. Welu fewla ngelay doy füchalelu ta iñche ka tañi domo mew. Ñi inakefiel ta Jesus chew rume duamfalngelu ñi amual, ‘weda dungu’ pilayafun. Tañi pu chaw kechaenew ñi ruka mu, welu Jewba eluenew kiñe doy fütra familia ñi rüf piwkeyeetew. Rüfkünu llemay, kimnien Jewba taiñ elukeetew kom taiñ duamnieel, chew rume küdawülfiliyiñ. Nora ka iñche müna mañumniefiyu ta Jewba tayu kümelkakeetew, ka yafültukukefiyu ta kakelu ñi doy küdawülafiel ta Jewba, fey ngüneduamal chumngechi ñi kümelkayaetew Kidu (Malaquías 3:10).\nJesus mangelfi ta kiñe wentru tañi inayaetew, kidu Matew Levi pingefuy ka kofrakefuy impuesto. Fey, ¿chem chumi Matew? “Witrapüray, fey kom elkünuy ñi küdaw, fey inaeyew” (Luka 5:27, 28). Kafey iñche fillke rupa kom elkünun tañi inayafiel ta Jesus, ka yafültukukefiñ ta kakelu ñi ka femngechi femal, fey llowal fentren kümelkan.\nAyüwün mu petu kelluntukuken Filipinas mu\n^ parr. 5 Tüfachi papil ñi entuel pu Dungukelu Iney Ngen Jewba, welu famülke mu tripawekelay.\n“Kimnien tañi wiñomongetuael”\n“Maneluwkülen ta Ngünechen mew”\nPu chaw ka pu ñuke: kellufimün tamün pu yall ka püñeñ ñi kimchengeal tañi montuluwal\nWechekeche: “fente küme küdawyenieaymün tamün montuluwal”\nPU CHE ÑI MONGEN Kom elkünun ñi inayafiel tañi Ñidol Jesus\nWirin dungu Chumngechi entual fillke papel TI WERKEN (ÑI CHILLKATUNGEAL) Diciembre 2017\nAudio Chumngechi entual audio TI WERKEN (ÑI CHILLKATUNGEAL) Diciembre 2017\nTI WERKEN (ÑI CHILLKATUNGEAL) Diciembre 2017


¡Pu weküfü langümchefengeyngün!\nPAPELTUAFUYMI abé afrikáans alemán amárico armenio atié baulé bete cebuano chichewa chitonga chopi chuabo chuukés cibemba citonga coreano croata dehu efik endebele de Zimbabue enzema español estonio finlandés fiyiano francés ga gitonga griego groenlandés hiligaynon hmong (blanco) holandés húngaro ilocano indonesio inglés islandés isoko italiano japonés kaonde kiluba kiniaruanda kurdo kurmanyí del Cáucaso kwangalí kwanyama lao lengua de señas argentina lengua de señas costarricense lengua de señas ecuatoriana lengua de señas mexicana lengua de signos española lenguaje de señas americano lenguaje de señas guatemalteco lenguaje de señas japonés lenguaje de señas panameño lenguaje de señas ruso lingala luganda lunda luo luvale macedonio macua mahoriano (alfabeto latino) malayo malgache mapudungun maya mískito navajo niueano noruego náhuatl del norte de puebla oromo papiamento de curazao persa polaco portugués de Brasil quechua boliviano rarotongués ruso saramacano senufo cebara serbio (alfabeto cirílico) serbio (alfabeto latino) setsuana shona sidama suajili sueco tagalo tahitiano tai tayik tetun dili tigriña tivo tongano tsonga turcomano tuvaluano twi uhobo uruund uzbeko vendal wayuunaiki wolaita xhosa yacouba yoruba zulú\nWeküfü ka tañi pu inuma afkentu femkeyngün wedake kuñiwün-ngechi dungu. Fütra kuyfi mu Satana langümüñmafi ñi pu kona ka ñi pu kulliñ ta Job, kiñe nor wentru ürke. Fey “kiñe fütra kürüf” mu, langümüñmafi tañi mari yall, fotüm ka ñawe, teyfükañmafi tañi ruka chew ñi mülemum engün. Fey wüla elufi kiñe ünufal kutran, amulelu kom tañi kalül mu (Job 1:7-19; 2:7).\nJesu ñi antü mu, tati pu weküfü trawmalkefuy, ka ketrolkefuy kiñeke che (Matew 9:32, 33; 12:22). Tüfachi wedake püllü mekekefuy ñi kutrankafiel kiñe wentru, feymu kidu katrüñmawkefuy kura mew (Marku 5:5). Kafey wirarelkefuyngün kiñe weche wentru, ka ‘nag lalatulkefuyngün’ (Luka 9:42).\nFütra kuyfi mu tati pu weküfü kutranelkefingün ka lalatulkefingün kiñeke che\nFanten mu Satana ka tañi pu weküfü amuley ñi langümchefengen. Doyeli ñi weda femün engün wemünentungelu wenu mapu mu. Wall Mapu püle kimngekey ñi wedalkameken engün. Elukefingün ta che fillke kutran, kontupukefingün tañi umaw mew, ka weda pewmalelkefingün. Ka malütukefingün kiñeke che. Tati pu weküfü ñi ngünen mu, kiñeke che wedwedkawingün, langümchekeyngün, ka langümuwkeyngün.\nFamülke mu pu weküfü kontukefingün chi che ñi umaw mu, ka weda pewmalelkefingün. Ka tañi ngünen mu, kewatuyawülkefi tati pu che\nLintina pingechi domo, Surinam mapu mu mülelu, nütramkakey chem ñi femetew kiñe weda püllü. Tüfa langümüñmafi mari kayu ñi pu che, ka mari pura tripantu mu awükamekefi ka weluduamülkefi. Rupalu am kom tüfachi wedake dungu mu, Lintina feypi ‘tati pu weküfü müna ayükeyngün kutrankayafiel tati pu che, femngechi langümürpukefi tati pu che’.\nWelu Jewba ingkaniefi tañi pu che Satana ñi wedalkameken mu (Proverbios 18:10).\nBiblia pengeli chumngelu ñi kutrankawken pu che.\nTATI LAYECHI CHE ÑI PÜLLÜ\nTati pu püllü, ¿lachi pu che ñi püllü pemay?\nFentren warangkakechi püllü müleyngün\nWenu mapu mu kayñetun dungu rupay\nTati pu weküfü koylatulkefi ta che tati pu la ñi mongelen engün\nPu weküfü ngüchaltukunieyngün ñi kayñetungeal ta Chaw Ngünechen\nJewba müten poyefinge, duamkifilnge ta Weküfü\nDoy küme mongen küpaley\nTati Mapu kiñe küme rumel mülewe ngetuay\nWirin dungu Chumngechi entual fillke papel Tati layechi che ñi püllü, ¿pepi kelluafeiñmew? ¿Kam wedalkayafeiñmew? Tati la, ¿rüf niepey may kiñe püllü?\nAudio Chumngechi entual audio Tati layechi che ñi püllü, ¿pepi kelluafeiñmew? ¿Kam wedalkayafeiñmew? Tati la, ¿rüf niepey may kiñe püllü?


¿Eluwaymi tami üngümküleal ñochi duam mu? (Santiaw 5:8) | Ñi Chillkatungeal\n‘Eymün kafey ñochi duamküleaymün’ (SANTIAW 5:8).\nÜLKANTUN: 114 KA 79\nPu ñochi duampiwkengelu, ¿chem chumkeyngün?\nFentren manelfal che ñochi duam mu üngümkülefuyngün Jewba tañi feypikünuetew, ¿chem kellueyew engün?\nJewba ka Jesus, ¿chumngechi pengelkeyngu tañi ñochi duampiwkengen?\n1, 2. 1) ¿Chumngelu ramtuafuiñ ta Jewba “¿Tunteñma am ta?”? 2) Ñi rupan pu manelfal wentru kuyfi mu, ¿chumngelu yafültukuafeiñmew?\n“¿TUNTEÑMA am ta, awem Jewba?”. Isaia ka Abakuk, epu manelfalchi pelon wentru, ramtuyngu tüfa (Isaías 6:11; Habacuc 1:2). Ka femngechi, ti longko ülmen David wirintukufilu ti Salmo 13, meli rupa ramtuy tüfa (Salmo 13:1, 2). Jesus kütu pefiel tati pu che ñi feyentukenon, ka femngechi ramtuy (Matew 17:17). Feymu fachantü iñchiñ kütu ramtuwafuiñ tüfa.\n2 Welu, ¿chumngelu (chemu) ramtuafuiñ ta Jewba “¿Tunteñma am ta?”? Femngechi feypiafuiñ femngeliyiñ norngenochi dungu, füchaleliyiñ kam kutranküleliyiñ. Kafey rume weda duamküleafuiñ mülelu kay “kuñiwünngechi dungu” (2 Timotew 3:1). Kam ngañwadelafeiñmu pu che ñi weda chumngen. Kuyfi mu, pu manelfal wentru feypilu chumngechi ñi duamkülen, Jewba kondenalaeyew, kimfiel tüfa müna yafültukukeeiñmew.\n3. Rupaliyiñ wedake dungu mew, ¿chem kelluafeiñmu?\n3 Rupaliyiñ wedake dungu mew, ¿chem kelluafeiñmu taiñ yafüluwküleal? Santiaw, Jesus tañi peñi ñuke püle, Jewba tañi duam mew feypieiñmew: “Ngenoafeluwküleaymün [ñochi duamküleaymün] küpatule wüla ta Ñidol” (Santiaw 5:7) * (inaduamnge ti kimal dungu). Feley llemay, kom iñchiñ müley taiñ ñochi duamngeal. Welu, pu ñochi duampiwkengelu, ¿chem chumkeyngün? Ka, ¿chumngechi pengelafuiñ taiñ ñochi duamngen?\n4, 5. 1) Pu ñochi duampiwkengelu, ¿chem chumkeyngün? 2) Santiaw, ¿chem dungu mu trürümfi taiñ rupan? Ka ¿chumngelu? (Inaduamnge ti adentun pagina 3 mu.)\n4 Biblia feypi, llowliyiñ Jewba tañi newen, ñochi piwkengeaiñ. Kom iñchiñ kulpafe chengeiñ, feymu nienoliyiñ Jewba tañi kellu, ñochi duamngelayafuiñ taiñ chaftuafiel ti wedake dungu. Chaw Ngünechen kiñe yewün reke elueiñmew taiñ ñochi duamngeal, feymu femngechi chengeliyiñ, pengelaiñ taiñ piwkeyeniefiel ta Jewba ka taiñ pu peñi ka lamngen. Welu femnoliyiñ, ñochikechi piwkeyewelayafiyiñ taiñ pu peñi ka lamngen (1 Korintio 13:4; Galata 5:22, Traducción del Nuevo Mundo [TNM]). Feymu pu ñochi duampiwkengelu, ¿chem chumkeyngün? Tüfa engün chaftukey ti wedake dungu küme rakiduam mu (Kolosense 1:11; Santiaw 1:3, 4). Ka femngechi, püntütripakelay Jewba mew rupan mu wedake dungu, ka weda wiñoleltukelafi tañi weda femkeetew. Ti Biblia kimeltukeeiñmew ñi duamfalngen taiñ eluwküleal ñi üngümküleal. Fey tüfa kimeltueiñmu Santiaw 5:7, 8 (papeltunge).\n5 ¿Chumngelu müley taiñ eluwküleal ñi üngümküleal Jewba ñi feypikünuel? Santiaw feypi taiñ rupan ñi trürümfalngeafel kiñe ngankelu ketran reke. Ñi küdawülafiel ti mapu, kiñe ngankelu rume yafüluwkey, welu kidu pepi ngüneniekelafi ti mawün ka antü, ka femngechi ñi doy pürüm tremal ti fün ketran. Feymu, ñochi duam mew müley ñi üngümküleal “tañi ñimituael tañi fün ketran”. Ka femngechi rupakeiñ iñchiñ, petu taiñ üngümkülen Jewba ñi femürpual tañi feypikünuel, müley fillke dungu taiñ pepi ngüneniekenofiel (Marku 13:32, 33; Hecho 1:7). Feymu feychi ngankelu ketran reke, iñchiñ ka müley taiñ üngümküleal ñochi duam mew.\n6. Mikea ñi rupan, ¿chem kimeltukeeiñmew?\n6 Taiñ rupameken famülke mew trürümfalngeafuy Mikea ñi rupan kuyfi mu. Kidu mülerkefuy ngünenielu ti weda longko ülmen Akas. Feychi mew, re wedake dungu mülerkefuy. Biblia feypi: “Tati che nor piwkengelu ngewelay mapu mew; rangi tati pu che mew, ngelay kiñe nor che no rume. Kom katrürüpütuwkeyngün ñi langümuwal. Kiduke engün challwawe mew reke nükefingün tañi chaf peñi. Adümuwkeyngün ñi femal wedake dungu tañi kuwü mew, ti principe ‘kullitumuchi’ feypikey, ti kues ngillatukey ñi kümelkangeal, ti ülmen che kimelkey tañi ayükeel, ka kom engün kiñentrür pepikakünukefingün ñi dungu” (Miqueas 7:2, 3). Mikea pepi küme elkünutukelafuy ti dungu, ka kidu kimniefuy tüfa, feymu feypi: “Iñche kay, Jewba ñi duam mew llüwatulean. Ka küme rakiduam mu maneluwkülean Chaw Ngünechen ñi duam mu, iñche tañi montulkeetew. Tañi Chaw Ngünechen allkütuaenew” (Miqueas 7:7). Fey Mikea reke, iñchiñ ka müley taiñ maneluwküleal Jewba mew “küme rakiduam mu”.\n7. ¿Chumngelu küme rakiduam mu eluwküleaiñ ñi üngümküleal tañi femtripayal Jewba ñi feypikünuel?\n7 Maneluwküleliyiñ Jewba mew Mikea reke, küme rakiduam mu eluwküleaiñ ñi üngümküleal tañi femtripayal Jewba ñi feypikünuel. ¿Chumngelu? Tami doy küme kimal tüfa, rakiduamnge: kiñe che püresulele üngümniey ti antü ñi langümngeal. Kidu ayünole rume ñi akual feychi antü, müley ñi üngümküleal müten. Welu iñchiñ feychi che reke felelaiñ, kimnielu am Chaw Jewba taiñ eluaetew afnoachi mongen ka ñi femürpual tañi feypikünuel medin antü mew, feymu küme rakiduam mew üngümküleiñ. Fey inaniekeiñ tüfachi ngülam: ‘Yafüngeaymün ka ñochi duam nieaymün’ ayüwkülen mu (Kolosense 1:11, 12). Welu petu taiñ üngümkülen, kuñiwtukuwaiñ taiñ rakiduamnoal Jewba ñi alüñmaken tañi femal ñi feypikünuel. Femngechi rakiduamliyiñ, lladkülafiyiñ ta Jewba (Kolosense 3:12).\nKUYFIKE CHE ÑOCHI DUAMPIWKENGELU\n8. Petu taiñ ngüneduamfiel pu manelfal wentru ka pu domo ñi femün, ¿chem rakiduamaiñ?\n8 ¿Chumngechi doy eluwküleaiñ taiñ üngümküleal? Fentren manelfal wentru ka domo ñochi piwke mu üngümkefuyngün ñi femtripayal Jewba tañi feypikünun, rakiduamafuiñ kidu engün mu (Romanu 15:4). Petu taiñ ngüneduamfiel tüfa, rakiduamaiñ tunteñma mu ñi üngümkülefel tüfachi pu che, chumngelu eluwkefuyngün ñi üngümküleal, ka tati kümeke dungu ñi llowel engün tañi ñochi piwkengen mu.\nAbraam fentreñma üngümkülefuy ñi choyüngeal tañi epu laku, Esaw ka Jakob pingefulu. (Inaduamnge parrafo 9 ka 10).\n9, 10. Abraam ka Sara, ¿tunteñma mew üngümkülefuyngu ñi peal Jewba ñi feypikünuetew?\n9 Inaduamafiyiñ Abraam ka Sara ñi rupan. Kidu engu tañi ‘ñochi piwke mew ka mupiltun mew’, llowingu Jewba ñi feypikünuetew. Biblia feypi ta ‘Abraam maneluwi ñochi piwke mew’, ka fey wüla Jewba feypikünueyew ñi kümelkayaetew ka ñi alün-ngerpual tañi pu che (Ebrew 6:12, 15). Welu Abraam, ¿chumngelu duamniefuy ñi ñochi duamküleal? Rupalu am fentren tripantu ñi wechurpual Jewba ñi feypikünuel. Konlu 14 antü nisan küyen, 1943 tripantu petu ñi mülenon Jesus, Abraam, Sara ka kom ñi kompañnieetew nometuyngün Ewfrate pingechi lewfü, ka koningün tati Feypikünuelchi Mapu mew. Welu Abraam üngümkülefuy 25 tripantu ñi choyüngeal tañi fotüm Isaak, ka fey wüla üngümkülefuy 60 tripantu ñi choyüngeal tañi epu laku, Esaw ka Jakob (Ebrew 11:9).\n10 Abraam, ¿ngen-ngerpuy kiñe trokiñ feychi mapu mu ñi feypikünuetew Jewba? Biblia feypi: “Ngünechen elulafi kiñe pichin no rume ñi chem koneltuael tüfeychi mapu mew ñi nüafel ta Abraam. Welu feypikünufi kisu dew lale ñi eluafiel ti mapu kisu ñi pu yomelche. Feychi mew Abraam nierkelay kiñe fotüm no rume” (Hecho 7:5). Abraam nometulu Ewfrate pingechi lewfü, rupay 430 tripantu kiñe trokiñchengerpual tañi pu küpanche, femngechi ñi müleal feychi mapu mew (Éxodo 12:40-42; Galata 3:17).\n11. 1) Abraam, ¿chumngelu eluwkefuy ñi üngümküleal? 2) Jewba, ¿chumngechi kümelkafi ta Abraam ñi ñochi duamngen mu?\n11 Abraam maneluwkefuy Jewba mew, eluwkefuy ñi üngümküleal, kimnielu am Jewba ñi wechurpuken kom ñi feypikünuel (papeltunge Ebrew 11:8-12). Abraam ñi mongen mew femtripalay kom ñi feypikünuetew Jewba, welu kidu ayüwün mu üngümkülefuy. Rakiduamnge fente ñi ayüwküleal Abraam wiñomongetule ti küme mülewe mu. Afmatuleay papeltufile kidu ka tañi pu che ñi mongen fentren trokiñ Biblia mu * (inaduamnge ti kimal dungu). Rakiduamnge tunte ñi ayüwküleal kimle fente ñi falin-ngen kidu tañi femken ñi akual ti Mesia, femngechi ñi wechurpual Jewba ñi ayükeel. Fey küme duampelayay llowalu am fentren kümeke dungu tañi ñochi duamngen mu.\n12, 13. 1) Jose, ¿chumngelu duamniefuy ñi üngümküleal ñochi duam mu? 2) Jose, ¿chumngechi trokikefi tañi weda rupan?\n12 Abraam tañi laku, kafey eluwi ñi üngümküleal ñochi duam mu. Kidu Jose pingefuy, ka rupay fentren norngenochi dungu mew. Wüne, nielu 17 tripantu müten, tañi pu peñi fendeeyew ñi konayengeal. Fey wüla, dalluntukungey ñi küpa nüntukafiel tañi ñidol ñi domo, feymu püresuntukungey (Génesis 39:11-20; Salmo 105:17, 18). Kiñeke che rakiduamafuy: ‘Chaw Dios re wedalkafi ta Jose, kidu ñi nor piwkeyeetew rume’. Welu 13 tripantu rupalu, küme elkünungetuy ñi mongen. Lifrekünungey ka longkolerpuy Egipto mapu mew, fey ti Faraon müten wünelerpuy kidu mew (Génesis 41:14, 37-43; Hecho 7:9, 10).\nJose kimtukuy Jewba ñi ngünenieel kom ti dungu ka kimniefuy ñi nierpual kümeke dungu eluwlu am ñi maneluwal Jewba mu\n13 Jose, ¿illkulefuy tati wedake dungu ñi rupan mu? ¿Rakiduami Jewba ñi kidukünuetew? Femlay. Kidu ñochi duam mu üngümkülefuy. ¿Chem kellueyew? Tañi maneluwken Jewba mu. Jose kimtukuy Jewba ñi ngünenieel kom ti dungu, feymu feypifi tañi pu peñi: “Llükalekilmün. Iñche ngelay tañi Ngünechen reke ñi feleael. Eymün rakiduamimün tamün wesa femmuafiel, welu Ngünechen welukünutufi ti wesa dungu tati küme dungu mew femngechi tañi femael tamün penietuel ta fachantü, tañi montulelafiel ñi mongen ta fentren che” (Génesis 50:19, 20). Jose kimniefuy ñi nierpual kümeke dungu eluwlu am ñi maneluwal Jewba mu.\n14. David ñi ñochi duamngen afmatufali, ¿chumngelu feypiafuiñ tüfa?\n14 Ti longko ülmen David rupay fillke norngenochi dungu mew. Kidu wechengelu Jewba dullieyew ñi longkoleal Israel mu, welu 15 tripantu üngümkülefuy ñi longkolerpual kidu tañi trokiñche mew (2 Samuel 2:3, 4). Kiñeke tripantu mu petu ñi üngümkülefel, David lefmawi ñi langümnoaetew Saul * (inaduamnge ti kimal dungu). Feymu, kiñeke mu mongelefuy kamapu mew ka kiñeke lolo wellin mapu mu. Rupayelu ti tripantu, Saul lay kiñe weychan mu. Welu David petu üngümkülerpuy regle tripantu ñi longkolerpual pu israelche mew (2 Samuel 5:4, 5).\n15. ¿Chumngelu David eluwi ñi üngümküleal ñochi piwke mew?\n15 Salmo 13 mu, David meli rupa ramtufi ta Jewba tunteñma ñi amuleal tañi wedake dungu. Welu ka femngechi pengeleiñmu chumngelu David eluwi ñi üngümküleal ñochi piwke mew. Kidu feypi: “Iñche, maneluwken eymi tami nor piwkeyen mu; ayüway tañi piwke tami femün mu ñi montulcheal. Ülkantulelafiñ ta Jewba, Kidu tañi rume füreneetew am” (Salmo 13:5, 6). David maneluwkefuy Jewba tañi nor piwkeyen mu. Kidu rakiduami chumngechi ñi kelluetew Jewba kuyfi mew, feymu ayüwün mu rakiduami ñi puwal ti antü Jewba ñi apümafiel tañi wedake dungu. David kimniefuy Jewba ñi kümelkayaetew tañi üngümkülen mu.\nJewba ñochi duampiwkengey, feymu ngülamtukeeiñmew taiñ ka femngechi femal\n16. Jewba, ¿chumngechi pengelkey tañi ñochi duampiwkengen?\n16 Jewba ñochi duampiwkengey, feymu ngülamtukeeiñmew taiñ ka femngechi femal. Kidu müna inayentufali, iney no rume doy ñochi duampiwkengenolu am (papeltunge 2 Pedro 3:9). Fentren warangka tripantu kuyfi mew, Eden lof mu, Weküfü dalluntukufi ta Jewba ñi norngenon. Fey Jewba küme rakiduam mew üngümküley ñi kimfalngeal tañi norngen. Puwle feychi antü, pu maneluwkülelu Kidu mew nierpuayngün afmatufalchi kümeke dungu (Isaías 30:18).\n17. Jesus, ¿chumngechi pengelkey tañi ñochi duampiwkengen?\n17 Jesus ka femngechi eluwkey ñi üngümal. Kidu mülepalu Mapu mu, kom ñi mongen mu nor piwkeyefi ta Jewba. Fey wüla, wenu mapu mu, 33 tripantu taiñ mülen antü mu, Jesus chalintukuy tañi kulpan-ngenochi mongen Ngünechen mew, wül-lu ñi montulngeal Adan ñi pu yall. Kafey, Jesus mülefuy ñi üngümal puwlu wüla 1914 tripantu mew ñi longkolerpual (Hecho 2:33-35; Ebrew 10:12, 13). Welu Jesus üngümküley ñi apümkangeal kom tañi pu kayñe, fey tüfa rupayay afle tañi Ngünenien Warangka Tripantu mu (1 Korintio 15:25). Jesus fentreñma mu üngümküleay. Welu kidu kimniey ñi müleal fentren kümeke dungu tañi üngümkülen mu.\n18, 19. Eluwaiñ taiñ üngümküleal ñochi duampiwkengen mu, fey ¿chem kelluafeiñmew?\n18 Feymu, eluwküleaiñ llemay taiñ üngümküleal ñochi duampiwkengen mu. Welu, ¿chem kelluafeiñmew? Ngillatuafiyiñ ta Chaw Ngünechen taiñ eluaetew ñi newen. Rakiduamtukuaiñ tüfa: llowliyiñ Jewba tañi newen, ñochi duampiwkengeaiñ (Efesio 3:16; 6:18; 1 Tesalonisense 5:17-19). Feymu llemay, ngillatuafiyiñ ta Jewba taiñ kelluaetew, femngechi taiñ yafüluwküleal ñochi duam mu.\n19 Longkontukuaiñ tüfa: Abraam, Jose ka David üngümkefuyngün ñochi duam mu ñi femtripayal Jewba ñi feypikünuel, ¿chem kellueyew engün? Tañi maneluwken ka mupiltuken Jewba mew. Ka femngechi, doyümkelafuyngün ñi ayükeel ka tañi küme felen müten. Feymu, rakiduamliyiñ kom tati kümeke dungu ñi llowel engün, tüfa ka kelluaeiñmew taiñ ñochi duampiwkengeal.\n20. ¿Chem eluwküleaiñ taiñ femal?\n20 Famülke mew, rupaliyiñ rume wedake dungu mu, eluwküleaiñ taiñ maneluwal Jewba mu. Welu kiñeke mu ramtuafuiñ: “¿Tunteñma am ta, awem Jewba?” (Isaías 6:11). Welu, Jewba tañi newen mu, Jeremia reke feypiaiñ: “Jewba, iñche tañi trokiñ ñi elungeel, [...] feymu pengelan ñi eluwkülen ñi üngümküleal kidu mew” (Lamentaciones 3:21, 24).\n^ parr. 3 Tati Biblia Ngünechen ñi Küme Dungu feypi “ngenoafeluwün”, welu tüfachi chillkatun mew feypingeay “ñochi duam”, “ñochi piwkengen” kam “ñochi duampiwkengen”.\n^ parr. 11 Génesis lifru mew, 15 kapitulo mew nütramkangey Abraam ñi mongen mu, ka tati Griego Wirintukun mu, doy 70 rupa mu nütramkangey Abraam mew.\n^ parr. 14 Rupalu epu tripantu peno Saul ñi ngünenieel Israel mu, Jewba famentueyew ñi longkoleal. Welu, 38 tripantu mu Jewba eluñmaeyew ñi longko ülmenküleal, fey lalu wüla (1 Samuel 13:1; Hecho 13:21).


Wekimün Chilkatuwe - Ñidol wentru SENCE Los Lagos: “Rüf küme lelingen mo tüfa ta kaletuy”\nÑidol wentru SENCE Los Lagos: “Rüf küme lelingen mo tüfa ta kaletuy”\nRichard Villegas, rume faliltufi tüfachi küdaw ti Fundación OTEC Wekimün Chilkatuwe yempüramnielu ka femuechi mangelkunuy tañi epuñpüle kelluwküleleal tüfachi küdaw mew.\nKiñe rume küme ayiwün dungu mew afmatupay tañi küme yeniengen ti chilkatun küdaw tüfachi Organismo Técnico de Capacitación (OTEC) pingelu, iney tañi feypin fey may ta ñidol konkülelu ti Servicio Nacional de Capacitación ka Empleo (SENCE) Richard Villegas pingelu, rulpakunulu kiñe trawün mew yempüramngelu ti Chilkatuwe ruka mew Natri Bajo pingechi mapu mew, Chonchi komuna mew konkülelu.\nTüfachi ñidol wentru OTEC mew küdawkülelu, feypipay tüfa may ta dew epu rupa taiñ miyawpan tüfachi Chilkatuwe ruka mew ünelu mo kimpafiyiñ chumuechi tañi küdawküleken ka tunten trokintu kimeltuwe tañi nien tüfachi Chilkatuwe ruka fewla may kiñe we güy nietualu Fundación OTEC Wekimün Chilkatuwe pingetualu.\n“Dewma epu rume küdaw mew amuleiñ. Ünelu mo re kimpafiyiñ chumuechi tañi küdawkülekefel tüfachi Fundación, kom fillke trokintu kimetuwe ruka ka femuechi re mapu mew mülelu (trokiñ kimeltuwe) ka femuechi taiñ kimpafiel ti fillke püroyekto küdaw”, adkunuy.\nVillegas, fülkunuy ta “tüfachi epu rume küdaw fey may ta doy küme amulkunungeal fillke tekniko kimeltun dungu chew ta doyümngeay ñi yempüramngeal ti fillke kurso chumuechi tamün yempüramniel ti fillke kimeltun dungu, fewla may pichi adkunutuaymün tamün küdaw inchiñ mo taiñ chumuechi küdawküleken dewma may kiñewün reke taiñ küdawküleal femuechi may tüfachi fundasion doy faliltungeay kiñe fundasion ta Registro Especial ngetualu, femuechi may ka antü ngillakayafiyiñ ti fillke kurso”.\nTüfachi ñidol wentru SENCE mew küdawkülelu, afmatukunuy ti küme adyeniengen ti fillke cursos tüfachi Fundación OTEC Wekimün Chilkatuwe pingelu, chem may tañi doy faliltuniefiel kisu tañi pu che Chilwe mapu mew mongelelu ka femuechi tañi faliltuniefiel ñi Williche kimün engün.\n“Taiñ region mew inche petu kimlafuiñ. Doy püllelechi region mew Los Ríos, Aysén region mew ka Araucanía region mew kimlafin tañi adümngeken femuechi pu kurso, femuechi may küme leliniengen mo tüfa ta rume kaletuletuy. Fey mo llemay ta rume ayiwmaleiñ tüfachi küdaw ta rume ayiwmafali. Rume küme dungu tañi yempüramniengen, kiñe trokiñtu kümeke adümchefe mew, ka femuechi kelluntuley pu kasike, feymew ta rume faliltufin tüfchi küdaw afkentu küdawimün rumeñma yafütuwimün, fentren küdaw yeniey, fentren nütramkawimün ka femuechi fentrentu trokiñtu küyen yeniey. Tüfachi püroyekto küdaw mew konküley ta pu machulla müley ñi yafütukunungeam tunten antü ngetuafuy rume, fey mo llemay ta rume faliltufali chumuechi tañi amulniengen tüfachi püroyekto”, adkunuy.\nKa inangechi, Richard Villegas, adkunuy tañi feypin “trokiwkülen taiñ nieal kiñe fentren che tañi kompayal, fillke küpanchi che ka femuechi waria mew mongelelu, nüwkülen mo may mapu mew ka femuechi faliltuniengen mo Williche kimün fey mo ta rume ayiwmafali”.\n"Tüfachi registro especial mew, inchiñ ta upa küdawküleiñ faw, ngelay ta chem organismo no rume küdawkülelu tüfachi wapi mew. Tüfa mo may ta kelluaeiñ mo taiñ tukukunual kiñe oferta ka femuechi nülakunungeal chem trokiñ tripantu mew rume chew ta kake pürogürama nülalekelay, fey mo doy kümetuy inchiñ mew femuechi may doy alü puay taiñ oferta, femuechi may wallpa tripantu küdawküleaiñ fey mo ta rume ayiwküleiñ. Mangeluwküleiñ taiñ nieal fentren che ñi ina-afiel tüfachi pu kurso, welu chuchi chilkatupapelu niepe engün kümeke newen ka antü tripatule engün. Fey may ta ayiwmaniefiyiñ”, adkunuy.\nFantepu, Wekimün Chilkatuwe petu dewmanentuy ti fillke pürogürama rulpakunungelu tripantu mew Epu rume kewün Epuñpüle Kimeltuwün ka Desarrollo Sustentable (EIBDS) ka Epuñpüle Küme Mongen Dungu ka Desarrollo Sustentable (SIDS), ka femuechi petu pepilkakunuy amulkunual tüfachi tripantu mew fillke kimeltun dungu SENCE mew adkonkülealu tüfa ta epuñpüle kimeltuwün ka epuñpüle küme mongen ka Wall mapu ñi küme mongen.


Enok inarkey Ngünechen ñi ayükeelchi dungu\nWÜNEN PAGINA ÑI PENGELNIEEL ¿Kümeafuy tañi papeltuafiel tati Biblia?\nWÜNEN PAGINA ÑI PENGELNIEEL ¿Chumngechi eluwküleafun?\nWÜNEN PAGINA ÑI PENGELNIEEL ¿Chumngechi doy ayüwmayafiñ?\nWÜNEN PAGINA ÑI PENGELNIEEL Tati Biblia, ¿chumngechi kümelkayaenew tañi mongen mu?\nTI BIBLIA KÜME ELKÜNUTUEYEW ÑI MONGEN ¡Ayülafun ñi layal!\nINAYENTUÑMAYAFIYIÑ ÑI MUPILTUN “Enok tuterkefi ta Ngünechen”\n¿Falin-ngepey may ñi welurakiduamken?\n¿Chem kimeltukey ti Biblia?\nTi Werken | Num. 1 2017\nPAPELTUAFUYMI afrikáans albanés alemán amárico armenio aymara azerí azerí (alfabeto cirílico) bashkir batako karo batako toba baulé becol bengalí biak birmano bislama búlgaro camboyano catalán cebuano checo chichewa chino mandarín (simplificado) chino mandarín (tradicional) chitonga chitumbuka chiyao chokue chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga georgiano griego groenlandés guaraní gun hausa hebreo hiligaynon hindi hiri motu hmong (blanco) holandés húngaro ibanag ibo ilocano indonesio inglés islandés isoko italiano japonés javanés kabiye kannada kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama letón lingala lituano luganda lunda luo luvale macedonio malayo malayálam malgache maltés mam mambue-lungu mapudungun maratí maya mizo mongol nepalés nias niueano noruego nyaneka náhuatl del norte de puebla oromo osético otetela pangasinán panjabí papiamento de aruba papiamento de curazao persa pidgin de las islas salomón polaco portugués quechua ancashino quechua ayacuchano quechua boliviano quechua cuzqueño quichua de Imbabura rumano ruso samoano sango sena serbio serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tshiluba tsonga tsotsil turco twi tártaro ucraniano uhobo umbundú urdu uruund vendal vietnamita wallisiano waray-waray wayuunaiki wolaita xhosa yoruba zandé zulú árabe ñanya ñemba\nINAYENTUÑMAYAFIYIÑ ÑI MUPILTUN | ENOK\n“Enok tuterkefi ta Ngünechen”\nENOK fütra kuyfi mu mongelekefuy. Küdawngeafuy taiñ feyentual, welu kidu 365 tripantu mongerpuy, ¡doy meli rupa ñi mongeleken pu che famülke mew! Welu feychi antü mu füchalelu trokingelafuy. Feychi mu 5.000 tripantu kuyfi mu tati pu che doy tripantu mongekefuy. Choyüngelu Enok, Adan tati wünen wentru doy 600 tripantu niefuy, ka puwüli doy 900 tripantu. Adan kiñeke tañi pu che, doy tripantu mongekefuy. Feymu Enok nielu 365 tripantu, petu newen-ngefuy, kiñe che alüñma mongelekayalu reke felefuy. Welu fentreñma mongelay.\nEnok kuñiwün-ngechi dungu mu rupapelay. Rakiduamnge, petu lefmawlu rakiduammekey feychi che mu ñi weda duamkülen ñi feypifiel Chaw Ngünechen tañi werkün dungu. Tati pu che kakünuwi tañi ad fente illkulu engün. Üdeeyew tüfachi pu che. Illamtufingün ñi werkün dungu ka tañi Chaw Ngünechen ñi werküetew. Kidu engün pepi kewatulafingün ta Jewba, Enok tañi Ngünechen, welu Enok feyke ta pepi kewatufingün. Kidu rakiduamkefuy chi: “¿Wiño petuafiñ tañi pu che?”. Rakiduamkefuy chi tañi domo mew, tañi pu ñawe, tañi fotüm Matusalen, kam tañi laku Lamek (Génesis 5:21-23, 25). ¿Puwpey may tañi layal?\nBiblia mu pichi amuy Enok ñi nütram. Küla trokiñ Biblia mew müten feypi kiñeke dungu kidu mew (Génesis 5:21-24; Ebrew 11:5; Juda 14, 15). Welu ñi feypiel tüfachi versikulo, kellukeeiñmew taiñ kimafiel tüfachi wentru fentren mupiltun nielu. ¿Müley tami dapiafiel tami pu che? Kintukaduamngen mu, ¿newentuymi tami inayal ti kümeke dungu? Femngechi femülmi, müna kelluaeymu Enok ñi rupan.\n“FEY ENOK AM INARKELU NGÜNECHEN ÑI AYÜKEELCHI DUNGU”\nEnok koneltulefuy tati regle trokiñ tuwünche mew llitulu ta Adan mew. Feychi mu tati pu che rume weda rüpü inaniefuy. Kafey fentren tripantu mongelekefuy, alüñmanofulu am Adan ka Eva ñi ñamümel tañi tutengechi mongen. Welu tati pu che wedake mongen yeniekefuy ka püntütripalefuyngün Chaw Ngünechen mew. Kom püle mülefuy kewan dungu. Tüfa eluwi ñi müleal Adan tañi yall mew, Kain langümfilu tañi peñi Abel. Kain kiñe tañi yomel kütu mallmawi ñi doy kewatufengen ka awükachefengen Kain mew. Tati küla trokiñ tuwünche mew ka kiñe weda che mülefuy. Tati pu che eluwi ñi mütrümafiel Jewba ñi üy, welu femkelayngün tañi poyeafiel. Kimfalngey ñi weda üytukefiel ta Chaw Ngünechen ñi fütra üy yamnienon mu (Génesis 4:8, 23-26).\nTüfachi weda religion petu mülepelafuy Enok ñi antü mew. Feymu Enok ñi tremün mu, mülefuy ñi dullial: ¿inayafuy tati pu che kidu ñi antü mew? Kam ¿inayafuy ta Jewba, tati rüfngechi Ngünechen ñi dewmael ti Mapu ka ti wenu mapu? Müna ayüwpelafuy ñi kimel Abel ñi femün mu, kidu langümngey tañi feyentun mu poyekefilu am ta Jewba chumngechi ñi ayükeel. Enok eluwi ñi inayentuafiel ta Abel. Feymu Génesis 5:22 feypiley: “Enok inarkey Ngünechen ñi ayükeelchi dungu”. Tüfa pengeli ta Enok ñi küme wentrungen poyekefilu ta Ngünechen rangiñ pu wedake che mew. Tüfa tati wünen wentru ñi femngechi feypingeel Biblia mu.\nTüfachi versikulo ka feypiley Enok ñi inarkefiel ta Ngünechen dew choyüngelu ta Matusalen. Feymu Enok niefuy ñi reñma 65 tripantu nielu. Niefuy ñi domo, welu üytungelay Biblia mew ka feypingelay tunten “fotüm ka ñawe” ñi niefel. Kiñe küme chaw inanielu ta Ngünechen, kimeltukefi tañi pu che, elukefi ñi duamnieel, ka yafültukukefi ñi inayal Chaw Ngünechen tañi rüpü. Feymu Enok müna yafüluwkefuy chi ñi kimeltuafiel tañi pu yall Jewba tañi dungu mew. Ka ngüneduami Jewba ñi ayüel tañi kiñewal ñi domo engu (Génesis 2:24). ¿Chum tripay ñi femün?\nBiblia feypi kiñeke dungu müten. Nütramkalay Matusalen ñi mupiltun mu, kidu tati wentru doy tripantu mongelu ñi feypiel ti Biblia, lay ti tripantu ñi akun ti Fütra Mangin Ko. Matusalen yallfi ta Lamek. Enok lay pataka tripantu dew choyüngelu tañi laku Lamek. Tüfa tremlu, nierpuy fentren mupiltun. Jewba ñi duam mew wüli kiñe pelon dungu Noe mu, kidu tañi fotüm, ka tüfa femtripay dew rupalu ti Fütra Mangin Ko. Enok reke, Noe inaniekefuy ta Chaw Ngünechen. Turpu kimuwlayngu, welu Enok elkünuleyew kiñe küme inayentufal. Noe ñi chaw, Lamek, kimeltueyew chi Enok mu, kam tañi laku Matusalen, kam Jared, Enok tañi chaw, lalu Noe nielu 366 tripantu (Génesis 5:25-29; 6:9; 9:1).\nRakiduamnge tunte ñi trürümfalngenon Adan engu Enok. Adan tutengechi mongen niefuy, welu kulpay Jewba mew ka kidu ñi femün mu tañi pu yomelche rupakey wedake dungu mu ka eluwkey ñi kayñetuafiel ta Chaw Ngünechen. Enok kulpafengefuy, welu inakefuy ta Chaw Ngünechen ka eli tañi pu yomelche kiñe küme inayentufal fente tañi mupiltun mu. Adan lay Enok ñi puwül 308 tripantu mu. Adan rakiduamkefuy kidu ñi kümelkalen mu müten, feymu tañi pu che ¿ngümapeyngün may ñi lan mu? Kimlaiñ, welu Enok ‘inarkey Ngünechen ñi ayükeelchi dungu’ (Génesis 5:24).\nYafüluwmekelmi ñi eluafiel tami pu che ñi duamnieel engün, fentren dungu kimürpuaymi Enok ñi mupiltun mu. Falin-ngey eluafiel tami pu che chem ñi duamnieel engün ñi kümelkaleal, welu doy falin-ngey tami kelluafiel ñi küme weniyeafiel engün ta Chaw Ngünechen (1 Timotew 5:8). Kellulayafimi tami pu che tami feypin mu müten, kafey tami femün mu. Feymu inaniefilmi ta Chaw Ngünechen Enok reke, ka eluwülmi tami ngüyulaetew ñi ngülam, fey elkünulelafimi tami pu che kiñe fütra yewün: kiñe küme inayentufal.\nENOK “FEYPI NGÜNECHEN ÑI ELUETEWCHI DUNGU”\nRangiñ feychi wedake che mu ñi nienon mupiltun Enok kidulelu trokiwi chi. Welu tañi Chaw Ngünechen Jewba, ¿ngüneduampeeyew may? Femi tati. Kiñe antü Jewba dungufi ta Enok, elufi kiñe werkün dungu ñi feypiafiel tati pu che, femngechi pelon wentrukünufi ta Enok, tüfa tati wünen pelon wentru ñi feypingeel ta Biblia mu. Kimnieiñ tüfa Juda, Jesus tañi peñi ñuke püle, wirintukulu am Jewba ñi duam mew Enok ñi feypielchi dungu fentren tripantu rupalu wüla. *\n¿Chem pelon dungu feypi Enok? Tüfa: “Pefiñ ta Ñidol ñi küpalen. Kompañnieeyew tañi fentren warangka pu werken püllü, tañi ramtukadunguafiel ñi femelchi dungu mew itrokom tati pu che, fey ta famngechi ñi kondenayafiel itrokom che nielu wesake mongen, ka itrokom che ti wesake dungu femkelu ka itrokom wesake dungu feypikelu. Tañi yafkafe piwke ñi nien mew yamlafi engün ta Ñidol” (Juda 14, 15). Enok rume mupiltulefuy ñi rupayal feychi dungu. Chaw Ngünechen dew femürpulu ñi feypikünuel, trokiwi Enok. Tati pelon wentru feypi feychi dungu dew ñi femngeken, maneluwün-ngelu am ñi rupayal (Isaías 46:10).\nEnok llükakenon mu amuldunguy Chaw Ngünechen ñi werkün dungu rangiñ ti wedake che mew\nEnok amuldungufilu tüfachi werkün dungu, kom tati pu che ¿chum duamnagkefuy? Ngüneduamnge fente ñi newen-ngen tüfachi ngüfetun dungu: küla rupa feypi “wesake” tañi feypial ñi chumngen tati pu che, tañi femün, ka ñi mongen. Wemünentungelu Eden mew, tati pu che kidutu adkünufi Mapu mew müleyechi dungu, welu Enok pengeli ñi rume wedalkalen tüfa. Welu apümkangeay akule Jewba ka “tañi fentren warangka pu werken püllü” kiñe trokiñ weychafe reke. Enok wüli tüfachi werkün dungu llükanon mu, ¡ka kidulen mew! Tañi laku Lamek pichi wentrungelu afmatulen mu ngüneduampelaeyew, ¿femngechi femnoafulu?\nTaiñ pefiel mu Enok ñi mupiltun, ramtuwafuiñ: “¿Chaw Ngünechen reke trokikefiñ müleyechi dungu Mapu mew?”. Ti ngüfetun dungu llükakenon mu ñi feypiel Enok, kidu ñi antü mu reke ka femngechi küpayay famülke mu ñi apümkangeal ti müleyechi dungu. Ñi femtripayal Enok ñi feypiel, Jewba küpali ti Fütra Mangin Ko ñi apümkayafiel tati wedake che Noe ñi antü mew. Welu tüfa pengeli chem ñi küpayal (Matew 24:38, 39; 2 Pedro 2:4-6). Kuyfi reke, Jewba üngümküley tañi pu kümeke püllü engün tañi fempayal nor dungu tüfachi Mapu mew. Feymu kom iñchiñ müley taiñ küme llowal Enok ñi feypielchi dungu ka amuldunguafiel. Taiñ pu che ka taiñ pu weni famentuafeiñmu chi, fey kiñeke mu kidulelu trokiwafuiñ. Welu Jewba turpu kidu elkünulafi ta Enok, feymu elkünulayafi tañi pu manelfalngechi che famülke mu.\n“YENGETUY PETU ÑI MONGELEN FEMNGECHI TAÑI LANOAEL”\n¿Chumngechi afi Enok tañi mongen? Feypiafuiñ ñi lan doy ngüneduamfali tañi mongen mu. Tüfa müten feypi Génesis: “Fey Enok am inarkelu Ngünechen ñi ayükeelchi dungu, feymew kiñe antü pengewerumeturkelay, fey Ngünechen am yeturkeetew” (Génesis 5:24). Chaw Ngünechen, ¿chumngechi yetufi ta Enok? Ti apostol Pablo feypi: “Ñi mupiltun mew ta Enok yengetuy petu ñi mongelen femngechi tañi lanoael. ‘Fey doy pengewetulay, Ngünechen am yetuetew.’ Fey Wirin Chillka ta feypiley: ‘petu ñi yengetunon Enok tuterkefi ta Ngünechen’” (Ebrew 11:5). Pablo feypilu “yengetuy petu ñi mongelen femngechi tañi lanoael”, ¿chem küpa feypi? Kiñeke Biblia feypiley Chaw Ngünechen ñi yetufiel ta Enok wenu mapu mew. Welu tüfa feyngelay. Biblia feypi, Jesus fey tati wünen wentru wiñomongetulu ñi amual wenu mapu mew (Juan 3:13).\nFeymu, ¿chumngechi “yengetuy” Enok “femngechi tañi lanoael”? Jewba kuñiwtukun mu rulpafi ta Enok ñi layal, femngechi ñi kutrankawnoal ñi lan mu. Welu wüne Enok kimelelngey ñi ‘tuterkefiel ta Ngünechen’. ¿Chumngechi? Epe puwlu ñi layal, Chaw Ngünechen pewfaleyew chi ta Enok kiñe dungu, pengeleyew chi ti Mapu kiñe küme mülewe reke. Femngechi Chaw Ngünechen pengelelfi ñi tutefiel, fey wüla Enok larkey. Ti apostol Pablo wirintukuy Enok ka kakelu pu manelfal che mu, fey feypi: “Itrokom tüfachi pu che layey engün [...] ñi mupiltun mew” (Ebrew 11:13). Tañi pu kayñe kintuyngün chi ñi la kuerpu, welu “doy pengewetulay”, Jewba ellkapelafi tañi kuerpu, femngechi pekan niengenoal kam ñi amultukungenoal ti koyla religion. *\nLongkontukuaiñ tüfachi dungu ñi feypiel ti Biblia, fey rakiduamaiñ chumngechi afpelay Enok ñi mongen. Femngechi rupay chi: Enok lefmawi ürkülen mu. Tañi pu kayñe inantukueyew, ka pofolkawi ñi illkun engün tañi ngüfetun dungu mew. Enok pey chew ñi ellkawam ka pichi ürkütual, welu fentreñma mu ellkawkülelayafuy. Epe puwfuy ñi layal awükangen mu. Petu ürkütulu llellipufi ta Chaw Ngünechen. Feymu müna tüngkülefuy. Fey Enok pewfalelngey kiñe afmatun dungu kañpüle ñi yeetew reke, rüf mülelu üye mu trokiwi.\nEnok epe langümngelu awükan mu, Jewba yetupelaeyew\nRakiduamnge kidu ñi adkiñ mew ñi mülen kiñe we Mapu turpu ñi pekenofel. Doy adkülelu Eden lof mew trokifi, welu ngelay püllü ñi katrütufiel tati pu che ñi kon-noal. Müley fentren wentru ka domo, kom kümelkalelu ka wechelelu. Kom küme yewküleyngün. Ngelay üdewün ka kayñetuwün tañi religion mu, chumngechi ñi rupael Enok. Fey kidu ngüneduami Jewba ñi manelnieetew, piwkeyeetew ka llowetew. Kidu maneluwi ñi müleal feychi mülewe mew. Petu ñi tüngkülen mu, Enok umerkünuwi, fey eluwi ñi fütra umawtual.\n¡Ka fantepu mu femngechi müley ta Enok, umawküley reke ti lan mew, ka Jewba ñi fütra rakiduam mew müley! Chumngechi ñi feypikünuel Jesus, puway ti antü kom tati pu layelu mülelu Chaw Ngünechen ñi rakiduam mew ñi allkütuafiel Kristo ñi dungun fey tripatual ti eltun mew, tañi ngüneduamal fente ñi küme adkülen ka küme felen ti we Mapu (Juan 5:28, 29).\n¿Ayüafuymi tami müleal feychi we Mapu mu? Ayüpelayaymi tami kimafiel ta Enok. Rakiduamnge fente kümeke dungu taiñ kimeltuaetew. Feypiafeiñmew tunte ñi rüfngen taiñ rakiduamün ñi rupael epe puwlu ñi layal. Welu fewla müley taiñ kimafiel kiñe falin-ngechi dungu Enok mu. Dew nütramkalu kidu mu, ti apostol Pablo feypi: “Turpu ngelay ñi tutengeael ta Ngünechen ngenole maneluwün ta kisu mew” (Ebrew 11:6). Feymu ¡rume falin-ngey taiñ inayentual Enok ñi mupiltun llükakenon mu!\n^ parr. 14 Kiñeke che adümuwkelu Biblia dungu mew, feypikey Juda entuy ñi feypin kiñe lifru mu ñi küpanon ta Ngünechen mew, Enok ñi lifru pingelu. Welu tüfachi lifru koylangey ka kimngelay rume iney ñi wirintukufiel, feymu koyla mew feypingekey ñi wirintukufiel ta Enok. Feypiley Enok ñi pelon dungu, welu tüfa entungefuy chi kiñe kuyfi lifru mu kam nütram iñchiñ taiñ kimnofiel famülke mu. Juda ka feychi dungu mew nentuy chi Enok ñi pelon dungu, kam kimeltueyew chi ta Jesus, kidu am wenu mapu mew adkintulu Enok tañi mongen.\n^ parr. 20 Ka femngechi Chaw Ngünechen ellkapelafi Moyse ka Jesus tañi kuerpu, femngechi ñi femngenoal tüfachi wedake dungu (Deuteronomio 34:5, 6; Luka 24:3-6; Juda 9).\nEnok: “Enok tuterkefi ta Ngünechen”\nNum. 1 2017 | Chumngechi doy kümelkayafeymu tami papeltufiel Biblia\nTI WERKEN Num. 1 2017 | Chumngechi doy kümelkayafeymu tami papeltufiel Biblia


¿Chumngechi ayüwküleafuy tami pu che? | Biblia ñi kimeltukeel\nTi wentru, ¿chumngechi doy küme fütangeafuy?\nTati domo fütangelu, ¿chumngechi küme yenieafuy ñi elfal küdaw?\n¿Chem am küme chaw ka küme ñukengen?\nTati pu yall, ¿chumngechi kelluafuy tañi pu che ñi ayüwküleal?\n1. ¿Chumngechi ayüwküleafuy tami pu che?\nCHAW JEWBA ayükey tami pu che ñi ayüwküleal. Feymu Ngünechen ñi Dungu, Biblia elukefi kümeke ngülam kom pu reñmawen, ka feypi chem ñi chumal engün. Feymu inayefile Jewba ñi kümeke ngülam, küme amulerpuay ñi mongen. Feymu lle Jesus feypi: “Doy küme sakinngeay tüfeychi pu che engün tati allkütukelu Ngünechen ñi dungu, ka tati müngeltukelu [inayekefilu]” (Luka 11:28).\n2. Taiñ pu che ñi ayüwküleal, ¿chem müley taiñ kimtukunieal?\n2 Taiñ pu che ñi ayüwküleal, müley taiñ kimtukual tüfa: Jewba dewmay ti reñmawen. Feymu Jesus feypi Ngünechen taiñ “Chaw” ngen (Matew 6:9). Taiñ Wenu Chaw Ngünechen küme kimniey tati reñmawen chem ñi duamnieel ñi ayüwküleal, kidu dewmafilu am tati reñmawen. Chumngechi feypiley tati Biblia, Chaw Ngünechen ¿chem ayüniey ñi femal kiduke engün?\nJEWBA MU TUWI TI REÑMAWEN\n3. Elkünungelu ti wünen reñmawen, ¿chem feypi ta Biblia ka chumngechi kimiyiñ ñi rüfngen tüfa?\n3 Chaw Ngünechen Jewba dewmafi ta Adan engu Eva, ka kiñewkünufi ñi niewal engu. Ka elufi kiñe küme mülewe, tutelkalechi lof Eden pingelu, ka werküfi ñi nieal fentren yall. Fey feypifi: “Nieaymu rume fentren püñeñ. Apolfimün ta mapu” (Génesis 1:26-28; 2:18, 21-24). Feymu tüfachi nütram kiñe epew müten feyngelay. Jesus pengeli ñi rüfngen ti nütram mülelu Génesis mu, chumngechi elkünungey ti wünen reñmawen (Matew 19:4, 5). Fachantü niekeiñ fentren wedake dungu ka tati mongen trürümfal-lay chumngechi Chaw Ngünechen ayüniefuy ellaka mu, welu felefule rume, tati reñmawen ayüwküleafuy. ¿Chumngechifel chi tüfa?\n4. a) ¿Chumngechi kellukonafuiñ taiñ pu che ñi ayüwküleal? b)Taiñ pu che ñi ayüwküleal, ¿chumngelu (chemu) falin-ngey ngüneduamafiel Jesus ñi mongen?\n4 Taiñ pu che ñi ayüwküleal, kom kelluafuiñ. Feymu müley taiñ inayentuafiel ta Ngünechen, ka welukentu taiñ piwkeyewal (Efesio 5:1, 2). Welu, ¿chumngechi inayentuafuiñ ta Ngünechen pekenofilu rume iñchiñ? Fey Ngünechen werküfilu am tañi kiñen Fotüm Mapu mew, kidu mu kimafuiñ chumngen ta Jewba (Juan 1:14, 18). Jesukristo mülepalu Mapu mu, küme inayentufi tañi Wenu Chaw, feymu allkütukefiliyiñ ta Jesus, trürümfalngey ñi allkütufiel ta Jewba (Juan 14:9). Feymu ngüneduamfiliyiñ ta Jesus ñi piwkeyen ka inaliyiñ ñi femün, kom kelluafuiñ taiñ pu che ñi ayüwküleal.\nKIÑE INAYENTUFAL PU FÜTA MU\n5, 6. a) Jesus ñi dapifiel pu trawünche, ¿chem inayentufal elkünuy kom pu füta mu? b)Taiñ wiñoduamaetew ta Chaw Ngünechen, ¿chem müley taiñ femal?\n5 Biblia feypi ti wentru müley ñi dapiafiel tañi domo, chumngechi Jesus dapifi tañi pu inanieetew. Ngüneduamnge tüfachi werkün dungu Biblia mu mülelu: ‘Eymün pu wentru piwkeyemün tamün domo, chumngechi ta Kristo piwkeyefi tañi trokiñche ka chalintukuwi ñi mongen kidu engün mew. [...] Chumngechi ta kiñe wentru piwkeyeniey kidu ñi kuerpu, ka femngechi feley ñi piwkenieael kidu ñi domo. Fey ti piwkeyelu kidu ñi domo, kidutu ta piwkeyewkay reke. Fey iney no rume am üdekenolu kidu ñi kuerpu, welu may ta ileltukefi ka poyekefi, chumngechi ta Kristo femkefi tañi trokiñche’ (Efesio 5:23, 25-29).\n6 Chumngechi Jesus piwkeyefi tañi trawünche ñi inanieetew, ka femngechi tati pu füta müley ñi inayentual. Jesus “kom piwke mew piwkeyefi ka rumel ñi piwkeyenieafiel” tañi pu inanieetew kulpanchengelu rume, feymu chalintukuwi ñi mongen fey engün mu (Juan 13:1; 15:13). Feymu lle, tati pu wentru kurengelu feypingekey ñi femal tüfa ‘piwkeyemün tamün domo, ka weda dungukelayafimün’ (Kolosense 3:19). Kiñeke rupa, ti domo newe küme rakiduamkülenole, fey ¿chem kelluafeyew tati füta ñi inayal tüfachi werkün dungu? Müley ñi tukulpayal kidu ñi welulkaken ka müley ñi femal kiñe dungu tañi wiñoduamaetew ta Jewba. ¿Chem am ta tüfa? Wüne müley ñi wiñoduamtuafiel kom tati che ñi wedalkaetew, ka tañi domo. Tati domo ka müley ñi femal tüfa (papeltunge Matew 6:12, 14, 15). Feymu lle feypingekey kiñe ayüwkülechi kurewen, tüfa ta epu che wiñoduamuwkelu.\n7. ¿Chem kimtukuniefuy Jesus tañi pu inanieetew mu ka chumngelu tüfa kellukefi pu füta?\n7 Pu füta müley ñi ngüneduamal tüfa, Jesus rumel fürenefi tañi pu disipulo. Fey kimtukuniefuy tañi pu disipulo kom dungu pepil-layngün ka chem ñi duamnieel engün. Feymu rakiduamnge tüfa, kansatulelu tañi pu disipulo Jesus feypieyew: “Küpamün. Amuiñ iñchiñ kisu taiñ pichi kansatuael wichu püntütripalechi lelfün mew” (Marku 6:30-32). Ka femngechi tati domo duamniey ñi füreneaetew tañi füta. Feymu Biblia feypi tati domo “kiñe yafüngenochi copa reke feley”, feymu werküngey pu füta ñi “yamnieafiel”. ¿Chumngelu am? Fey mür “fürenengeayngu [afnoachi] mongen mu” (1 Pedro 3:7, TNM). Feymu pu wentru ka domo ñi püntütripanon Chaw Ngünechen mu, tüfa doy falintufali Jewba ñi adkiñ mu, feymu may pu füta müley ñi tukulpanieal tüfa (Salmo 101:6).\n8. a) Kiñe wentru ‘piwkeyelu kidu ñi domo, kidutu ta piwkeyewkay reke’, ¿chumngelu feypiafuiñ tüfa? b)Ti füta ka ti domo “kiñengetuyngu müten”, ¿chem am ta tüfa?\n8 Biblia feypi ti wentru ‘piwkeyelu kidu ñi domo, kidutu ta piwkeyewkay reke’. ¿Chumngelu? Jesus feypi: ‘ta epu che reke felewetulay engu. Kiñengetuyngu müten’ (Matew 19:6). Pu kurewen-ngen müten müley ñi kudumuwal (Proverbios 5:15-21; Ebrew 13:4). Feymu epuñpüle müley ñi ngüneduamal chem ñi duamnieel tañi kompañ (1 Korintio 7:3-5). Ngüneduamfali ñi tukulpayal tüfachi ngülam: ‘Iney no rume am üdekenolu kidu ñi kuerpu, welu may ta ileltukefi ka poyekefi’. Feymu ti füta chumngechi kidutu piwkeyeniewi, ka femngechi müley ñi piwkeyeafiel tañi domo, ka müley ñi tukulpayal ta Jesukristo, kidu tañi longkolelu ñi ramtukadunguaetew (Efesio 5:29; 1 Korintio 11:3).\n9. ¿Chem chumngen nielu Jesus pengeli Filipense 1:8? Ka, ¿chumngelu pu füta müley ñi inayentuafiel tüfa?\n9 Ti apostol Pablo feypi: ‘Jesucristo ñi nieel küme piwkeyen’ (Filipense 1:8). Jesus ñi piwkeyen ayüwülfi tati pu che. Ka pu domo ñi inanieetew ta Jesus, ayüwingün Jesus ñi fürenenieetew (Juan 20:1, 11-13, 16). Ka femngechi pu domo fütangelu duamnieyngün tañi füta ñi piwkeyeetew ka füreneetew.\nKIÑE INAYENTUFAL PU DOMO FÜTANGELU\n10. Jesus, ¿chem küme inayentufal elelfi tati pu domo fütangelu?\n10 Tati reñmawen ñi kümelkaleal, ti füta duamniey ñi longkoleal. Kafey Jesus tañi Chaw ngünenieeyew. “Ngünechen longkoley ta Cristo mew”, ka femngechi “kiñe wentru kay longkoley kisu ñi kure mew” (1 Korintio 11:3). Jesus ayüniekey ñi ngünenieetew, Jewba ñi Longkolen kidu mu. Fey llemay kom iñchiñ nielu am kiñe longko taiñ ngünenieetew, feymu Jesus elkünueiñmew kiñe küme inayentufal.\n11. Tati domo fütangelu, ¿chem küme femün müley ñi pengelafiel tañi füta ka chum tripayay ñi femün?\n11 Tati kulpan dungu mu, pu füta welulkakeyngün, fey fill rupa mu newe küme adümkelay ñi longkolen. ¿Chumafuy ti domo rupale tüfachi dungu? Ngelay ñi illamkayafiel tañi füta ka nüñmayafiel ñi longkolen mu. Ti domo müley ñi tukulpayal ta Chaw Ngünechen rume falintuniefi pu tüngduamngechi domo ka ñom piwkengelu (1 Pedro 3:4). Fey niele tüfachi küme femün wedake dungu mu rupale rume, doy küdawngelayay tañi füta ñi ngünenieaetew. Feymu Biblia feypi: ‘Ti domo kay yamniepe tañi füta itrokom dungu mew’ (Efesio 5:33). Welu, ti füta ¿inanienole tañi domo ñi feyentun? Biblia ngülamtukefi ti domo fütangelu: ‘Eymün, pu domo, yamnieafimün tamün füta, femngechi tati pu füta feyentulenolu tati werken dungu mew fey ñi ngüneduamael ka ñi feyentuael engün. Fey chem duamtulayay rume tañi nütramkalngeael, eymün tamün inanien mew kümeke dungu, ngüneduamle engün eymün tamün femken kümeke dungu ka tamün yamniefiel ta itrokom mew’ (1 Pedro 3:1, 2).\n12. Yamüwün mu ti domo nütramkafile tañi füta ñi feypin, ¿chumngelu weda dungungenon tüfa?\n12 Kiñeke mu, ti domo kiñewkülekelay tañi füta ñi rakiduam engu, kristianongele ka femngenole rume. Welu tüngün mu nütramkafile, femngechi yamnieafi tañi füta. Kiñeke mu ti füta kümeafuy ñi inayal tañi domo ñi feypin, fey allkütufile ñi dungun, kom tañi pu che kümelkaleayngün. Biblia feypi Sara nütramkafilu tañi füta, Abraam, chumngechi norümal kiñe weda dungu ñi rupameken tañi ruka mew. Abraam ayülafuy Sara ñi feypin, welu Ngünechen feypifi: “Femaymi itrokom tami feypietew ta Sara” (papeltunge Génesis 21:9-12). Welu ti füta dullile kiñe dungu chaftukenolu Ngünechen ñi ley dungu, ti domo eluwkey ñi ngünenieetew tañi füta, ka kelluntukufi (Hecho 5:29; Efesio 5:24).\nSara, ¿chumngechi küme inayentufal elkünufi pu domo fütangelu?\n13. a) Biblia mu Tito 2:4, 5, ¿chem yafültukufi ñi femal tati domo fütangelu? b)¿Chem pi ta Biblia püntüwün ka wüdawün mu?\n13 Ti domo ñi küdaw falintufali ñi küme dapiafiel ti reñmawen. Rakiduamnge Biblia ñi feypifiel tati domo fütangelu “tañi piwkeyeael engün ñi füta ka ñi dapiafiel ñi pu püñeñ, ñi küme ngüneduamchengeael engün, ñi lif mongenngeael, ñi küme dapinieael ñi ruka, küme piwkengeael ka ñi ngünenieaetew kisu ñi füta” (Tito 2:4, 5). Tati domo fütangelu ka ñukengelu lloway tañi pu che mu ñi piwkeyewün ka yamüwün (papeltunge Proverbios 31:10, 28). Welu kom pu kurewen-ngen kulpanchengeyngün. Feymu lle fütra yafkawün mu, kiñeke rupa püntüafuyngu ka wüdayafuyngu. Ngünechen ñi dungu eluñmakey kiñeke rupa müten ñi püntüwal engu. Welu iney no rume illamkakelayafi tüfachi dungu, Biblia ngülamtukey: ‘Fey ti domo ñi wüdanoael tañi füta. [...] Ka femngechi müten, tati füta ngelay tañi wüdayafiel kidu tañi domo’ (1 Korintio 7:10, 11). Kafey tati füta kam domo kulpale podngechi dungu mu, femngechi müten Biblia eluñmakefi ñi wüdayal engu (Matew 19:9).\nKIÑE KÜME INAYENTUFAL PU CHAW MU\n14. ¿Chumi Jesus pu pichikeche mu, ka chem duamnieyngün tañi pu chaw mew?\n14 Jesus elelfi kiñe küme inayentufal tati pu chaw ñi küme dapiafiel tañi pu yall. Kiñeke che katrütufilu ti pu pichikeche ñi fülkonal ta Jesus mu, fey kidu feypieyew: “Elufimün tati pichikeche ñi küpayael engün iñche mew. Katrütukefilmün”. Fey wüla Biblia feypi: “Fey fülümtukupafi ñi lipang mew ti pichikeche, fey fampuwülelfi ñi kuwü ta kisu, fey ngillatuñmafi” (Marku 10:13-16). Feymu Jesus mülenagkefuy tati pu pichikeche engün, eymi femngechi müley tami femal tami pu yall engün, ¿feley? Tati pu pichikeche duamnieyngün tami elantüal ñi nütramkayafiel, feymu doy falin-ngey tami kimeltuafiel, femngechi Jewba werküfi tati pu chaw (papeltunge Deuteronomio 6:4-9).\n15. Tati pu chaw, ¿chem müley ñi femal ñi kuñiwtukuafiel tañi pu yall?\n15 Doy wedalkalechi Mapu mu müleiñ, feymu may tati pu yall duamnieyngün tañi pu chaw ñi kuñiwtukuaetew feychi wedake che küpa wedalkakefilu. Kiñe dungu, tati che nüntukakelu pu pichikeche. Jesus ingkakefi tañi pu disipulo, ka üytukefi “sakin pu yall”. Kafey nüngelu ta Jesus, petu ñi langümngenon, fey feypifi tati pu che: “Fey iñche kintumupeli, elufimün ñi amutuael ti pu che iñche ñi kompañkiyawületew” (Juan 13:33, TNM; 18:7-9). Feymu chawngelmi kam ñukengelmi, llüwatulenge chem weda dungu mu tati Weküfü ñi wedalkayafiel tami pu pichikeche. Kafey ngüfetukeafimi ti kuñiwün dungu ñi mülen (1 Pedro 5:8). * Fantepu mu, müley fill weda dungu ñi aneltumekefiel pu pichikeche ñi küme felen, ñi weniwen Chaw Ngünechen mu ka tañi lif mongen mu.\nJesus ñi femün pu pichikeche mu, ¿chem kimeltukefi tati pu chaw?\n16. Chumngechi Jesus ngülamtufi tañi pu disipulo, ¿chem kimeltukeeyew tati pu chaw?\n16 Feychi pun Jesus petu ñi langümngenon, tañi disipulo yafkawingün ta iney doy küme chengen. Jesus lladküfemlay, welu may kidu ñi feypin ka tañi femün ngülamtufi engün piwkeyen mu (Luka 22:24-27; Juan 13:3-8). Nielmi yall ka ngülamtufilmi, ¿chumngechi inayentuafuymi ta Jesus? Fey llemay, fey engün duamniey tami ngülamtuafiel, welu “fente puwle ñi duamniel” müten ka turpu weda lladkütukelayafimi. Feymu rakiduamnge petu tami dungunon, femngechi tami dungun allfülkalayafuy “kiñe wayki ñi allfün reke” (Jeremías 30:11; Proverbios 12:18). Feymu norümafimi tami pu pichikeche ñi kimtukual tüfachi ngülam ñi kümelkayaetew engün (Efesio 6:4; Ebrew 12:9-11).\nKIÑE INAYENTUFAL TATI PU YALL MU\n17. ¿Chumngelu Jesus elelfi kiñe küme inayentufal tati pu yall?\n17 Tati pu yall, ¿kimürpuafuyngün Jesus ñi femün mu? Fey llemay. Jesus ñi femün pengeli tati pu yall müley ñi allkütuafiel tañi chaw ka ñuke ñi feypin. Jesus feypi: “Iñche feypiken Chaw ñi kimeletewchi dungu müten [...], fey iñche am rumel femkelu kisu ñi ayükeelchi dungu” (Juan 8:28, 29). Jesus allkütufi tañi Wenu Chaw, ka Biblia werküfi tati pu yall ñi allkütuafiel tañi pu chaw ñi feypin (papeltunge Efesio 6:1-3). Jesus kulpakenochi pichi wentrungelu rume, fey allkütufi Jose ka Maria ñi feypin, kulpanchengelu rume engu. Femngechi Jesus kelluntukufi kom tañi pu che ñi ayüwküleal (Luka 2:4, 5, 51, 52).\n18. ¿Chumngelu Jesus allkütufi tañi Wenu Chaw? Ka tati pu yall allkütufilu tañi chaw, ¿iney engün ayüwülkefi?\n18 ¿Chumngechi tati pu yall inayentuafuy ta Jesus ka ayüwülafuy tañi pu chaw? Wüne müley ñi allkütuafiel ñi pu chaw ñi feypin, küdawngefule rume kiñeke mu, Chaw Ngünechen ayükey pu yall ñi femal tüfa (Proverbios 1:8; 6:20). Jesus doy wedake dungu ñi rupan rume, fey allkütukefi tañi Wenu Chaw ñi feypin. Chaw Ngünechen werküfi ta Jesus ñi femal kiñe küdawngechi dungu, Jesus feypieyew: “Chaw, pifulmi kay, montulafen tüfachi fütra kutrankawün mew”. Jesus feypifi ñi Chaw tañi montulaetew, welu Jesus femi Chaw Ngünechen ñi ayükeelchi dungu, fey kimtukunielu am tañi Chaw ñi kimnien chem dungu tañi kümelkaetew (Luka 22:42). Feymu tati pu yall allkütukefilu tañi pu chaw, ayüwülkefi engu ka tañi Wenu Chaw, Jewba (Proverbios 23:22-25). *\nTati wechekeche chaftule kiñe weda dungu, ¿chem müley ñi rakiduamal?\n19. a) Ti Weküfü, ¿chumngechi kintukaduamkefi pu wechekeche ñi femal wedake dungu? b)Pu yall, ¿chumngechi ñi weda femün wedalkayafuy tañi pu chaw?\n19 Ti Weküfü kintukaduamfi ta Jesus, feymew ka femngechi kintukaduamkefi tati pu wechekeche ñi femal wedake dungu (Matew 4:1-10). Rakiduamnge tüfa mew, Satana kimi ñi küdawngen pu wechekeche ñi chaftuafiel tañi pu kompañ ñi dikümtukun. Feymu pu wechekeche müley ñi famentuafiel tati wedake kompañ (1 Korintio 15:33). Kafey Dina ñi nütram, Jakob ñi ñawe, weniyefi tati pu che poyekenolu ta Jewba, feymu tüfa konpuy fentren wedake dungu mu (Génesis 34:1, 2). Feymu eymi weche, kiñe tami pu che kulpale podngechi dungu mu, ¿rakiduamkepeymi may tami pu che ñi kutrankawün mu? (Proverbios 17:21, 25.)\nTAMI PU CHE, ¿CHUMNGECHI AYÜWKÜLEAY?\n20. ¿Chem müley ñi femal kake kiduke tami pu che ñi ayüwküleal?\n20 Rupale wedake dungu tami pu che, welu inaniele Biblia ñi ngülam, doy küdawngelayay ñi küme chaftuafiel tüfa. Fey ñi allkütufiel tüfachi kümeke ngülam müten ayüwküleay taiñ pu che. Feymu llemay, pu füta piwkeyeafimün tamün domo ka füreneafimün, chumngechi Jesus femkefuy tañi trawünche mu. Pu domo fütangelu, eluwnge tami ngünenieetew tami füta ka inayentuafimün tati domo nütramkangelu ti lifru Proverbios 31:10-31. Pu chaw kimeltuafimün tamün pu yall (Proverbios 22:6). Pu ngenruka, “feley ñi kim ngünenieael ñi reñmache” (1 Timotew 3:4, 5; 5:8). Af mew, pu yall allkütukeafimün tamün pu chaw ñi feypin (Kolosense 3:20). Kom tami pu che kulpanchengey, ka welulkakeyngün. Feymu llemay ta ñom piwke mu, “füreneen wiñoduamtuen” pikeaiñ.\n21. ¿Chem mongen nieaiñ küpalechi antü mu, ka chumngechi fachantü nieafuiñ kiñe ayüwün-ngechi reñmawen?\n21 Rüfkünu may, Biblia mu müley fentren falin-ngechi ngülam tati pu reñmawen mu. Kafey Biblia feypi Chaw Ngünechen ñi we Mapu ka ti küme mülewe, apoleay Jewba tañi ayüwkülechi pu che (Apokalipsi 21:3, 4). ¡Afmatufali tati küme mongen ñi küpan! Welu fachantü inanieliyiñ Chaw Ngünechen ñi kümeke ngülam Biblia mu ñi elkünuel, ayüwün-ngechi reñmawen nieafuiñ.\n^ parr. 15 Peaymi 32 chillkatun mu, ti lifru Aprendamos del Gran Maestro pingelu, dewmakelu pu Dungukelu Iney Ngen Jewba, wüli ngülam ñi kuñiwtukuafiel pu pichikeche.\n^ parr. 18 Kiñe yall femlayafuy tañi chaw ñi feypin, feypingele ñi femal kiñe dungu chaftukelu Jewba ñi ley dungu (Hecho 5:29).\nTi füta müley ñi piwkeyeafiel tañi domo, chumngechi kidutu ta piwkeyewkay reke (Efesio 5:25-29).\nTi domo fütangelu müley ñi piwkeyeafiel tañi pu che ka yamnieafiel tañi füta (Tito 2:4, 5).\nPu chaw müley ñi piwkeyeafiel, kimeltuafiel ka kuñiwtukuafiel tañi pu yall (Deuteronomio 6:4-9).\nPu yall müley ñi allkütuafiel tañi pu chaw ñi feypin (Efesio 6:1-3).\nKimaymi chumngechi tüfachi dungu kelluaymu tami fülkonal Chaw Ngünechen mu ka tami reñmawen mew.